80 peratus penduduk Gaza derita masalah kekurangan bekalan elektrik

GAZA, 24 Zulhijjah 1442H, Selasa – Sebanyak 80 peratus penduduk di Semenanjung Gaza menderita kekurangan bekalan elektrik yang serius, menurut Jawatankuasa Antarabangsa Palang Merah (ICRC).

Dalam kajian terbaharu, ICRC mendedahkan bahawa 80 peratus penduduk Gaza menjalani kehidupan mereka dalam gelap, dengan hanya menikmati 10 hingga 12 jam bekalan elektrik setiap hari.

Jawatankuasa itu berkata, kekurangan bekalan elektrik memberi ancaman terhadap kesihatan dan kehidupan seharian penduduk di wilayah berkenaan, di mana majoriti mereka tidak dapat menyejukkan makanan dan menghalang rawatan air sisa beroperasi.

“Walaupun ada yang mampu mendapatkan bekalan elektrik tambahan melalui generator, sekurang-kurangnya 500,000 orang tidak bernasib baik dan terpaksa menghabiskan sebahagian hari tanpa elektrik,” dedah ICRC.

Gaza mengalami krisis tenaga yang teruk ekoran pengepungan berterusan pengganas Israel sehingga membataskan bekalan serta kemasukan bahan bakar untuk loji jana kuasa di wilayah itu.

Wilayah itu juga hanya menerima 120 megawatt elektrik dari Israel dan 30 lagi dari Mesir. – Agensi


Kluster Penjara Reman hanya babitkan banduan setakat ini

GEORGE TOWN, 21 Safar 1442H, Jumaat – Semua kes positif COVID-19 yang direkodkan oleh Penjara Reman Pulau Pinang setakat ini membabitkan banduan dengan enam merupakan banduan satu sel dengan lelaki yang meninggal dunia pada 5 Oktober lalu, kata Pengarahnya Mohamed Jusoh Idris.

Beliau juga berkata setakat ini tiada petugas penjara itu yang disahkan positif jangkitan itu.

“Bagaimanapun masih ada petugas yang belum menerima keputusan mereka, manakala banduan yang dijangkiti pula sedang dirawat di Hospital Pulau Pinang.

“Kami harap tindakan pantas mengasingkan serta kuarantin mereka yang kami laksanakan sebelum ini dapat membendung penularan wabak tersebut,” katanya ketika dihubungi Bernama hari ini.

Menurutnya, proses ujian saringan COVID-19 dan sanitasi masih dijalankan di penjara berkenaan.

Beliau juga berkata buat masa ini operasi penjara berjalan seperti biasa, dikendalikan oleh 320 petugas.

Setakat semalam, Kluster Penjara Reman itu dilapor merekodkan lapan kes positif termasuk seorang, iaitu kes indeks, yang meninggal dunia pada Isnin lepas. – Bernama


Polis cadang inkues semula kes Adib

KUALA LUMPUR, 17 Zulhijjah 1441H, Jumaat – Polis Diraja Malaysia (PDRM) mencadangkan satu inkues diadakan semula berhubung kes kematian Allahyarham Muhammad Adib Mohd Kassim.

Ketua Polis Negara, Tan Sri Abdul Hamid Bador berkata, ia berikutan terdapat saksi baharu yang akan tampil memberi keterangan berhubung kematian anggota bomba itu.

“Sehingga kini seramai 54 saksi baharu dirakamkan percakapan membabitkan saksi polis, saksi awam dan saksi pakar yang membawa kepada 115 orang telah dirakam percakapan sepanjang siasatan kes ini berlangsung.

“Saya mahu berlaku adil kerana tiada apa yang nak disembunyikan, apa pun siasatan penuh telah dibuat namun kami tidak temui bukti kukuh menyatakan bahawa ada seseorang yang nampak arwah ditangkap, dipukul dan sebagainya,” katanya kepada Bernama pada majlis serah terima tugas Pengarah JSJK yang baharu di Bukit Aman, di sini, hari ini.

Abdul Hamid berkata, berikutan dakwaan serta pandangan beberapa individu bahawa Muhammad Adib diperlakukan sedemikian (ditangkap, dipukul dan sebagainya) pihaknya sekali lagi mencadangkan supaya inkues berkenaan dilakukan.

“Saya mohon kononnya pihak yang dakwa dia (Adib) dipukul dan sebagainya untuk tampil ke depan. Jika betul ada bukti apa nak takut, inkues tidak akan membuatkan individu yang dirakam percakapan dimasukkan ke dalam penjara.

“Polis tahu bagaimana cara hendak mengambil keterangan namun apabila mereka ini diletakkan menjalani ujian siasatan mendapati terdapat unsur pembohongan jadi kami sarankan inkues dilakukan lagi secara menyeluruh,” katanya.

Beliau mengingatkan mana-mana individu supaya berhati-hati mengeluarkan tuduhan yang mendakwa polis tidak melakukan kerja sebaik mungkin dalam menyelesaikan kes ini.

Abdul Hamid dalam pada itu berkata, PDRM masih menunggu arahan lanjut berhubung kes itu setelah menyerahkan kertas siasatan kepada Jabatan Peguam Negara pada 23 Julai lalu.

Muhammad Adib, 24, yang bertugas sebagai anggota bantuan kecemasan Jabatan Bomba dan Penyelamat Subang Jaya, parah dalam rusuhan di Kuil Sri Maha Mariamman, USJ 25, Subang Jaya pada 27 November 2018 dan meninggal dunia di Institut Jantung Negara selepas 21 hari menerima rawatan.

Pada 27 September tahun lalu, Mahkamah Koroner Shah Alam memutuskan kematian Muhammad Adib, adalah akibat perbuatan jenayah yang dilakukan lebih dua atau tiga individu tidak diketahui. – Bernama


Tiada kompromi rasuah dalam JPN

BANGI, 15 Zulhijjah 1444H, Selasa – Jabatan Pendaftaran Negara (JPN) menegaskan prinsipnya tidak berkompromi terhadap sebarang amalan rasuah dan salah guna kuasa membabitkan kakitangan jabatan berkenaan.

Justeru, jabatan itu mengambil serius terhadap beberapa laporan akhbar berkaitan JPN disiasat berhubung amalan rasuah serta salah guna kuasa bertarikh 3 dan 4 Julai lalu.

Ketua Pengarah Pendaftaran Negara, Zamri Misman berkata, pihaknya komited menangani gejala rasuah di peringkat jabatan dengan melaksanakan penambahbaikan prosedur pengeluaran dokumen-dokumen pengenalan diri secara berterusan.

Katanya, ini termasuk mengadakan pelbagai program pengukuhan integriti kakitangan bagi memastikan tiada sebarang ruang penyelewengan dan salah guna kuasa oleh pihak yang tidak bertanggungjawab.

“JPN juga ingin mengingatkan orang ramai, tiada ejen atau orang tengah yang dilantik bagi sebarang urusan di JPN.

“Jangan mempercayai sebarang tawaran perkhidmatan dari pihak yang tidak bertanggungjawab dengan mengenakan sebarang bayaran,” katanya dalam kenyataan, hari ini.

Beliau berkata, sebarang maklumat mengenai prosedur permohonan dan bayaran-bayaran yang dikenakan boleh dirujuk di portal rasmi JPN atau boleh hadir ke mana-mana 212 pejabat JPN untuk mendapatkan khidmat nasihat berkaitan.


Tiada pertembungan BN-PAS di Pahang atas semangat MN

KUANTAN, 17 Ramadan 1442H, Khamis – Tiada pertembungan antara Barisan Nasional (BN) dengan PAS melibatkan kerusi Dewan Undangan Negeri (DUN) pada Pilihan Raya Umum (PRU) ke-15 di Pahang berdasarkan semangat dan keikhlasan Muafakat Nasional (MN) di negeri ini.

Perkara itu dipersetujui Menteri Besar Datuk Seri Wan Rosdy Wan Ismail yang juga Pengerusi Badan Perhubungan UMNO Pahang dan Pesuruhjaya PAS negeri Rosli Abdul Jabar menerusi satu kenyataan yang ditandatangani bersama.

Pimpinan MN negeri ini, menurut Wan Rosdy dan Rosli, melihat kerjasama politik itu perlu dipertahankan demi kestabilan dan kemakmuran negeri selain Pahang harus menjadi pengasas trend dan model perpaduan ummah yang padu dan jitu di Malaysia.

Wan Rosdy yang juga Pengerusi BN negeri berkata kedua-dua pihak juga bersetuju dengan formula mengekalkan kerusi DUN dimenangi pada PRU lalu, manakala perbincangan lanjut diperlukan bagi sembilan kerusi di bawah Pakatan Harapan (PH).

“UMNO Pahang berhasrat tidak akan meletakkan calon di lapan kerusi dimenangi PAS pada PRU ke-14 dan tidak akan menyokong serta bekerjasama dengan calon yang bertanding di kerusi tersebut kecuali calon PAS.

“Begitu sebaliknya, PAS dengan berpandukan persetujuan dan pendirian PAS Pusat, tidak akan meletakkan calon di 25 kerusi DUN dimenangi UMNO dan BN serta tidak akan menyokong dan bekerjasama dengan pihak lain yang bertanding di 25 kerusi itu,” katanya.

UMNO menang 24 kerusi daripada 42 kerusi DUN Pahang manakala satu lagi kerusi BN diperoleh menerusi MCA pada PRU ke-14.

Sementara itu, Rosli semasa ditemui berkata PAS negeri akan memaklumkan kepada pimpinan PAS Pusat supaya mereka diberikan sedikit kebebasan dalam menentukan hala tuju pada pilihan raya akan datang.

Ditanya mengenai kerjasama PAS negeri dalam Perikatan Nasional Pahang bersama Bersatu dan Gerakan, Rosli hanya berkata: “perkara akan datang dibiarkan akan datang dan bukan untuk dijawab sekarang”. – Bernama


MCA gasak Khairuddin isu kuarantin, mahu pemimpin PAS itu dihukum

BANGI, 5 Rabiulawal 1442H, Khamis – Nampaknya Menteri Perusahaan Perladangan dan Komoditi, Datuk Dr Mohd Khairuddin Aman Razali kini bukan sahaja diserang oleh pembangkang dalam isu kuarantin, tetapi juga parti yang dianggap rakan dalam komponen Perikatan Nasional (PN) iaitu MCA.

Ini terutamanya selepas Peguam Negara memutuskan untuk tidak mengambil tindakan lanjut (NFA) terhadap Mohd Khairuddin berhubung pelanggaran mematuhi perintah kuarantin kendiri wajib koronavirus (COVID-19).

Sebelum ini, Pengarah Jabatan Siasatan Jenayah Bukit Aman, Datuk Huzir Mohamed berkata, Jabatan Peguam Negara (AGC) mengeluarkan arahan berkenaan susulan tiada keterangan kukuh bagi mengasaskan pertuduhan ke atas beliau.

“Ia selepas sudut keterangan didapati menteri berkenaan tidak diserahkan dengan borang 14B di bawah Seksyen 15 (1) Akta 342 bagi tujuan menjalani kuarantin,” katanya.

Tidak berpuas hati dengan kenyataan itu, MCA seperti mahu ‘mengheret’ Mohd Khairuddin agar beliau tidak dilepaskan daripada isu berkenaan hanya kerana alasan ‘kesilapan teknikal’ seperti yang dinyatakan.

Jurucakap MCA, Chan Quin Er mengatakan bahawa mengklasifikasikan kes Mohd Khairuddin sebagai NFA tidak semestinya menandakan berakhirnya perkara itu.

Quin Er turut mempersoalkan anggapan bahawa seseorang hanya menjadi ‘individu yang diawasi’ (PUS) apabila seorang pegawai yang diberi kuasa memerintahkan seseorang itu secara lisan untuk menjalani kuarantin.

Beliau menyorotkan bahawa, sebelum perjalanan Mohd Khairuddin ke luar negeri pada Julai, kerajaan telah menyatakan dengan jelas bahawa semua pelancong yang masuk dari luar negara dianggap PUS dan harus menjalani kuarantin 14 hari.

“Anda tidak menjadi PUS hanya setelah diberi salinan Borang 14B, anda secara automatik merupakan PUS sekiranya anda memasuki atau memasuki semula Malaysia dari luar negara. Sekiranya Khairuddin berada di bawah pengecualian dari kuarantin wajib, pihak berkuasa mesti dapat menunjukkan perkara ini.

“Jika tidak, ini menetapkan duluan (precedent) berbahaya di mana seseorang PUS, yang pihak berkuasa lupa untuk berikan Borang 14B, boleh melanggar kuarantin tanpa perlu dihukum,” katanya.

Quin Er seperti dipetik dalam laporan Malaysiakini turut mempersoalkan mengapa Mohd Khairuddin dikenakan kompaun bernilai RM1,000 atas tuduhan pelanggaran di bawah Akta Pencegahan dan Pengawalan Penyakit Berjangkit 1988 (Akta 342), jika pihak berkuasa mendakwa bahawa tidak ada peraturan yang dilanggar.

Terdahulu, penelitian pihak AGC terhadap kertas siasatan yang dihantar oleh pihak polis mendedahkan bahawa Mohd Khairuddin telah berkunjung ke Turki pada 3 Julai 2020 dan kembali ke Malaysia pada 7 Julai 2020.

Setibanya di Lapangan Terbang Antarabangsa Kuala Lumpur (KLIA), beliau telah menjalani pemeriksaan kesihatan dan proses saringan COVID-19 (ujian swab) dan keputusannya didapati negatif.

Kata kenyataan itu lagi, menteri itu dibenarkan pulang ke kediamannya oleh pegawai yang diberi kuasa daripada Kementerian Kesihatan yang dilantik di bawah Seksyen 3 Akta 342.

Lanjutan selepas itu, menteri dari PAS itu menjalani saringan kesihatan kali kedua pada 10 Julai 2020 di Hospital Kuala Lumpur atas tujuan untuk menghadiri satu majlis di Istana Negara pada 17 Ogos 2020. Keputusan ujian saringan kedua juga didapati negatif.


Kerana sayangkan mereka…

SEBELUM keluar rumah untuk beberapa urusan persiapan penamaan calon esok, saya sempat duduk sebentar melayan tetamu di rumah.

Rakan-rakan anak saya yang bongsu, yang kini berada di Tingkatan 6 datang ke rumah untuk sesi ulangkaji dan perbincangan mereka. Sudah menjadi kebiasaan untuk anak-anak muda ini berkumpul di rumah saya untuk sesi diskusi sebegini.

Saya mengambil peluang ini untuk menasihati mereka agar sentiasa memanfaatkan usia muda mereka sebaiknya kerana mereka bukan sahaja harapan keluarga, malah bangsa, agama dan negara.

Jika ditanya mengapa saya bersedia untuk menjadi calon PRU ini? Jawapannya adalah…
Kerana saya sayangkan anak-anak muda kita.

Sudah tidak sanggup melihat pentas politik dibarisi pemimpin yang tidak mampu menjadi contoh buat anak-anak ini.

Semoga dengan langkah ini, pentas politik kita bakal dibarisi pemimpin berwibawa yang mampu memberi inspirasi kepada anak-anak muda hari ini.

Dr Rashidah Abd Rahman
Ketua Wanita BERJASA Pahang
Calon GTA DUN SEMAMBU


Gesa campur tangan GLC, MNC tangani isu PdPR

KUALA LUMPUR, 12 Jamadilakhir 1442H, Isnin –  Syarikat berkaitan kerajaan (GLC), syarikat multinasional (MNC), badan yayasan dan semua wakil rakyat digesa campur tangan dalam menyelesaikan isu Pengajaran dan Pembelajaran di Rumah (PdPR) sehingga mencetuskan pelbagai polemik.

Pengerusi Kaukus Jawatankuasa Kesejahteraan Rakyat Dewan Negara, Senator Datuk Razali Idris berkata, isu itu timbul disebabkan ketidaksamarataan akses internet, kekurangan peranti teknologi untuk pelajar  dan guru sehingga membebankan ibu bapa.

“Isu PdPR telah mencetuskan satu fenomena nasional hampir seminggu lalu…ia melibatkan kelompok B40 dan M40 yang terjejas akibat pandemik COVID-19.

“Kaukus ini secara tegas memohon GLC dan MNC berkaitan telekomunikasi menunjukkan sikap solidariti dengan memberi pakej internet dan telefon pintar dengan harga patut serta kepenggunaan yang disesuaikan dengan PdPR selain pemberian data tanpa had bagi sistem capaian internet.

“Badan yayasan yang ada dan seluruh wakil rakyat juga perlu tampil membantu kumpulan bersasar ini untuk mendepani permasalahan PdPR dan isu yang sangat serius dalam capaian internet,” katanya dalam satu kenyataan, hari ini.

Pada masa sama Razali berkata, Kementerian Komunikasi dan Multimedia perlu menyegerakan pembinaan menara telekomunikasi termasuk melipatgandakan Pelan Gentian Optik dan Kesalinghubungan Negara (NFCP) serta memobilisasikan logistik dan kenderaan pembekalan internet ke kawasan capaian internet yang sukar didapati.

“Kementerian Pendidikan (KPM) juga perlu menyegerakan senarai atau data untuk mengenal pasti pelajar yang tiada peranti teknologi menerusi pangkalan data sekolah dan Persatuan Ibu Bapa dan Guru (PIBG),” katanya.

Menurut beliau menerusi Dapatan Kajian Kesediaan Murid dalam Pembelajaran Secara dalam Talian (Online Learning) yang dijalankan pada pertengahan 2020, didapati lebih 30 peratus atau kira-kira 280,000 pelajar tidak mempunyai peranti untuk mengikuti PdPR.

“Kajian melibatkan 670,118 responden yang merupakan ibu bapa kepada 893,331 pelajar menunjukkan enam peratus pelajar memiliki komputer peribadi, 9.3 peratus pelajar memiliki komputer riba, 5.8 peratus pelajar memiliki tablet dan 46.5 peratus pelajar memiliki telefon pintar.

“Sepatutnya, KPM telah bersedia lebih awal dalam mengendalikan krisis komunikasi pendidikan bagi pandemik COVID-19 di negara ini,” katanya yang juga Timbalan Presiden Majlis Senator Malaysia.

Menurut beliau, cabaran PdPR dalam pendidikan negara perlu ditangani sebaiknya kerana boleh mempengaruhi prospek hidup dan mobiliti sosial jangka masa panjang, selain memberi impak kepada kesihatan fizikal dan mental sesebuah keluarga.

“Justeru, satu usaha melipatgandakan penggunaan teknologi dan merapatkan jurang digital antara segenap lapisan masyarakat perlu dilakukan dengan segera. Sekiranya tidak, kesan jangka panjang akan meluaskan jurang ketidaksamaan dan menyebabkan lebih ramai anak tercicir,” katanya.- Bernama


2021: Wanita harus berjiwa besar hadapi cabaran

2020 merupakan tahun yang memberi impak kepada manusia sejagat. Kehadiran virus Covid yang dalam sekelip mata menyerang 83 juta penduduk dunia dan mengakibatkan kematian hampir 2 juta orang dari seluruh pelusuk alam membongkarkan seribu satu keburukan sistem dunia hari ini.

Hari ini kita dapati yang lemah terus ditindas dan yang kaya terus diangkat.

Golongan wanita dan kanak-kanak merupakan antara golongan yang paling terkesan dengan kebobrokan hari ini. Di media sosial, laman-laman berita tempatan dan luar negara kita dapati kes-kes jenayah berkaitan dengan wanita membuak-buak setiap hari. Dari masalah rogol, keganasan rumah tangga, pembunuhan, serta kejadian buli samada secara fizikal atau di alam siber semakin menjadi-jadi. Tidak cukup dengan itu, objektifikasi wanita sebagai pelaris barangan yang dijual makin berleluasa, dan sering dikaitkan dengan unsur-unsur seksual.

Naratif tamadun songsang barat untuk memperkasakan wanita ironinya adalah dengan menuntut segala hak yang berlawanan dengan erti kata pemerkasaan itu sendiri. Mereka menuntut hak untuk bebas berpakaian, hak untuk tidak mengikut telunjuk sesiapa termasuk suami, hak untuk bebas berpasangan tanpa ikatan dan 1001 hak lain. Saya kurang mengerti bagaimana secebis pakaian diatas tubuh badan manusia merupakan simbol perkasa seorang wanita.

Bukankah pemerkasaan itu ertinya keupayaan untuk melakukan sesuatu yang produktif dan bermanfaat buat diri, keluarga dan masyarakat?

Bersempena dengan tahun baru 2021, wanita sedunia haruslah memandang ke hadapan, meneruskan usaha menongkah arus dan cabaran serta berjiwa besar untuk menjadi kekuatan luar biasa yang akan membuna peradaban dunia yang baru, yang jauh berbeza daripada apa yang kita lihat sekarang.

Peranan wanita di rumah, tempat kerja, kejiranan, masyarakat dan dalam negara ini cukup signifikan bagi melahirkan generasi harapan, mendidik pemimpin dunia serta mengubah acuan pemikiran anak bangsa.

Kerjasama wanita dan lelaki terutama dalam membina nukleus peradaban kita iaitu institusi kekeluargaan merupakan keperluan kritikal. Namun apa yang kita lihat pada hari ni, suami isteri diajak bertelagah dan berkira dalam menunaikan hak masing2 sehingga berlaku cerai-berai, sedangkan pergaulan bebas diangkat.

Sudah tiba masanya lakaran yang baru tentang naratif pemerkasaan wanita dibuat. Bukan lagi mengikut acuan barat yang acah-acah memberikan kebebasan dan pemerkasaan tetapi hakikatnya wanita dibelengu dengan sifat indivualistik yang tidak menguntungkan sesiapa.

Dr Suriani Sudi
Ketua Wanita ISMA


Presiden Sri Lanka lari ke Maldives

COLOMBO, 13 Zulhijjah 1443H, Rabu – Gotabaya Rajapaksa telah meninggalkan negara Sri Lanka, beberapa jam sebelum peletakan jawatan Presiden seperti yang dijanjikan.

Ia susulan protes dan bantahan meluas berhubung pengendalian krisis ekonomi terburuk negara itu sejak kemerdekaan pada 1948.

Rajapaksa, isteri dan dua pengawal peribadinya menaiki pesawat Tentera Udara Sri Lanka ke Male, ibu negara Maldives, lapor agensi berita memetik pegawai kerajaan dan imigresen yang tidak disebutkan nama.

Agensi berita AFP melaporkan, beliau tiba di Male awal pagi Rabu.

Presiden berkata, beliau akan meletakkan jawatan pada Rabu selepas puluhan ribu penunjuk perasaan menyerbu kediaman rasminya menuntut beliau berundur.

Rajapaksa, yang membantu menamatkan perang saudara negara yang telah lama berlarutan sebagai setiausaha pertahanan ketika pentadbiran abangnya lebih sedekad lalu, telah dipilih sebagai presiden pada 2019 menjanjikan keselamatan dan kestabilan.

Bagaimanapun apabila negara itu mula kehabisan bahan api, makanan dan ubat-ubatan susulan kehabisan dana kerajaan, presiden didakwa kerana ketidakcekapan mengurus ekonomi.

Rajapaksa yang dituduh melakukan jenayah perang dan pencabulan hak asasi manusia yang lain, menikmati imuniti daripada ditahan ketika memegang jawatan.

Beliau dipercayai mahu ke luar negara sebelum berundur bagi mengelak kemungkinan ditahan.

Parlimen negara itu akan mengadakan undian untuk memilih presiden baharu pada 20 Julai. – Agensi


Banjir: UNISEL buka pusat pengumpulan al-Quran rosak

BANGI, 21 Jamadilawal 1443H, Ahad – Atas dasar tanggungjawab, Universiti Selangor (UNISEL) Kampus Bestari Jaya membuka pusat pengumpulan al-Quran yang terjejas akibat banjir sebelum dilupuskan.

Inisiatif tersebut bagi memastikan proses pelupusan dilakukan secara lebih teratur dan sempurna dalam menjaga kemuliaan al-Quran.

Naib Canselor UNISEL, Prof Datuk Dr Mohammad Redzuan Othman berkata, mangsa banjir di sekitar universiti iyang mempunyai al-Quran terjejas boleh menghantar ke Masjid UNISEL Kampus Bestari Jaya sebelum diserahkan kepada pihak berwajib untuk dilupuskan.

“Kemuliaan al-Quran menjadi tanggungjawab kita sebagai umat Islam. Jadi, proses pelupusan perlu melalui cara terhormat dan mengikut prosedur ditetapkan Majlis Agama Islam.

“Perkhidmatan pengumpulan di sini adalah kerana UNISEL merupakan kawasan strategik dimana ianya bertempat di tengah-tengah antara Kampung Bestari Jaya, Kawasan Permatang dan Ijok serta kawasan sekitar,” katanya dalam hantaran Facebook, hari ini.

Dr Mohammad Redzuan Othman menjelaskan, pihak UNISEL akan menanggung segala kos pelupusan Al-Quran yang terjejas.

“Proses pengumpulan tersebut akan terus dilaksanakan hingga selesai semua proses pembersihan rumah mangsa banjir kawasan sekitar,” katanya.

Justeru, pihak di kawasan sekitar universiti yang ingin menghantar al-Quran terjejas boleh menghubungi Pengarah Pusat Islam, Ustaz Ab Razak Aripin di talian 019-782 2897.


Keputusan mahkamah bukan pengiktirafan kepada LGBT: MAIS

SHAH ALAM, 18 Rejab 1442H, Selasa – Majlis Agama Islam Selangor (MAIS) dan pihak berkuasa agama Islam di Selangor akan bekerjasama dengan Polis Diraja Malaysia (PDRM), bagi memastikan siasatan untuk kesalahan seks luar tabii yang dihadapi seorang lelaki akan diteruskan oleh pihak PDRM mengikut tatacara yang diperuntukkan di bawah Kanun Tatacara Jenayah.

Pengerusi MAIS, Tan Sri Abdul Aziz Mohd Yusof berkata, walaupun pihak MAIS akur dengan keputusan Mahkamah Persekutuan, namun ia tidak sama sekali boleh dilihat sebagai suatu bentuk pengiktirafan terhadap golongan lesbian, gay, biseksual dan transgender (LGBT) sama ada oleh pihak mahkamah mahupun pihak MAIS.

“Ini kerana perbuatan persetubuhan sejenis atau di luar tabii adalah tetap merupakan suatu kesalahan yang amat serius di sisi agama Islam yang bercanggah dengan ajaran Islam, akhlak, moral dan norma kehidupan masyarakat di Malaysia seperti mana firman Allah dalam Surah al-Syu’ara ayat 165 dan 166,” katanya.

Pada 25 Februari lalu, Mahkamah Persekutuan sebulat suara membenarkan pengisytiharan yang dimohon seorang lelaki berusia 35 tahun mengenai Seksyen 28 Enakmen Jenayah Syariah (Selangor) (EJSS) 1995.

Beliau berkata, pihak MAIS menghormati keputusan Mahkamah Persekutuan dan susulan daripada itu Mesyuarat MAIS Khas telah diadakan semalam bagi membincangkan keputusan tersebut.

“Isu yang dibawa ke hadapan Mahkamah Persekutuan adalah berhubung dengan interpretasi, kesahan dan kesan penggubalan Seksyen 28 EJSS menurut Perlembagaan Persekutuan,” katanya dalam kenyataan hari ini.

Abdul Aziz berkata, Mahkamah Persekutuan telah memutuskan bahawa walaupun perlakuan persetubuhan luar tabii adalah merupakan satu kesalahan yang melanggari perintah agama Islam, namun kuasa Dewan Undangan Negeri (DUN) untuk membuat undang-undang mengenainya adalah dihadkan oleh klausa pengecualian.

Menurutnya Klausa pengecualian itu terdapat dalam Butiran 1, Senarai Negeri, Perlembagaan Persekutuan yang menggariskan pengecualian terhadap perkara-perkara yang termasuk dalam senarai Persekutuan.

Oleh yang demikian katanya, DUN tidak mempunyai bidang kuasa dan tidak kompeten untuk menggubal peruntukan Seksyen 28 EJSS dan Seksyen 28 berkenaan telah diputuskan sebagai tidak sah dan tidak berperlembagaan.

Katanya, Mahkamah Persekutuan dalam keputusannya menyatakan bahawa pihak DUN Selangor masih boleh terus menggubal undang-undang kesalahan Syariah seperti kesalahan membabitkan akidah; kesucian agama Islam dan moral.

“Justeru, MAIS akan terus mendukung prinsip kesalahan syariah seperti yang sedia termaktub dalam Perlembagaan Persekutuan dan Enakmen Jenayah Syariah Selangor (1995) (EJSS) demi memastikan agama Islam sebagai agama Persekutuan dan negeri terus terpelihara di Malaysia dan Selangor khasnya,” katanya.

Terdahulu, Mahkamah Persekutuan memutuskan bahawa peruntukan undang-undang Syariah Selangor yang menetapkan seks luar tabii sebagai jenayah, adalah tidak sah dan tidak mengikut perlembagaan.

Panel sembilan hakim yang diketuai Ketua Hakim Negara Tun Tengku Maimun Tuan Mat mendapati Seksyen 28 EJSS 1995 berkaitan dengan perkara yang termasuk dalam Jadual Kesembilan Senarai Persekutuan dalam Perlembagaan Persekutuan, di bawah kuasa Parlimen. – Bernama


Bangladesh gesa PBB main peranan efektif tangani krisis Rohingya

DHAKA, 26 Jamadilakhir 1443H, Sabtu – Bangladesh menggesa Pertubuhan Bangsa-Bangsa Bersatu (PBB) memainkan peranan yang lebih efektif dalam menyelesaikan krisis etnik Islam Rohingya.

Gesaan tersebut dibuat dalam mesyuarat yang diadakan secara maya antara Setiausaha Luar Bangladeh, Masud Momen dan Duta Khas PBB ke Myanmar yang baru dilantik, Noeleen Heyzer.

Menerusi mesyuarat berkenaan, Masud menzahirkan rasa kecewa di atas kelangsungan krisis yang berlanjutan sehingga lima tahun tanpa sebarang usaha ke arah memulihkan keadaan.

Malah, Bangladesh sehingga kini terpaksa bergelut dengan pelbagai cabaran menjadi tuan rumah kepada lebih sejuta rakyat Myanmar.

Kemasukan etnik Rohingya ke Bangladesh telah menimbulkan pelbagai masalah keselamatan termasuk pemerdagangan manusia dan penyeludupan dadah.

Masud dalam masa sama menyarankan, Pejabat PBB perlu berada dalam keadaan kondusif di Myanmar supaya masyarakat Rohingya berada dalam keadaan selamat dan terjamin.

Dalam masa sama, Noeleen memuji gerakan kemanusiaan Bangladesh yang luar biasa dan menghargai sikap Perdana Menteri, Sheikh Hasina kerana menunjukkan tahap kemanusiaan tinggi selepas sudi menjadi tuan rumah kepada lebih sejuta warga Myanmar yang teraniaya.

Beliau kini meletakkan krisis Rohingya sebagai keutamaan selain menyediakan beberapa perancangan dalam usaha menyelesaikannya.

Noeleen dilantik ke jawatan tersebut bermula Oktober 2021. – Agensi


Polis buka kertas siasatan kes perlahankan laungan azan

KEPALA BATAS, 13 Zulhijjah 1444H, Ahad – Polis telah membuka kertas siasatan berhubung laporan terhadap seorang lelaki yang meminta memperlahankan laungan azan kerana mendakwa terlalu kuat sehingga mengganggu penduduk sekitar di Sungai Puyu, Butterworth dekat sini.

Pemangku Ketua Polis Daerah Seberang Perai Utara (SPU) Supt Siti Nor Salawati Saad berkata kertas siasatan berkenaan dibuka mengikut Seksyen 298 Kanun Keseksaan.

“Pihak polis telah terkesan melalui media sosial pada hari ini berhubung penyebaran menuntut agar masyarakat Islam memberi sokongan dan bantahan berkaitan isu pembesar suara laungan azan di Sungai Puyu, Butterworth dalam daerah SPU.

“Sebelum ini, pada 28 Jun satu laporan polis telah dibuat oleh seorang penduduk tempatan berkaitan tindakan seorang lelaki tempatan yang tidak dikenali memintanya memperlahankan laungan azan kerana mendakwa terlalu kuat sehingga mengganggu penduduk sekitar,” katanya dalam kenyataan malam ini.

Beliau berkata, polis akan mengambil tindakan tegas terhadap pihak yang cuba mensensasikan atau membuat provokasi kemarahan yang boleh menimbulkan isu perkauman atau kegusaran awam.

Katanya, polis juga boleh mengambil tindakan mengikut Seksyen 233 Akta Komunikasi dan Multimedia 1998. – Bernama


Tiga warga China antara ditahan terbabit judi dalam talian

KUALA LUMPUR, 12 Muharram 1442H, Isnin  – Polis menahan 30 individu termasuk tiga warganegara China yang dipercayai terbabit dengan kegiatan judi dalam talian selepas menyerbu dua premis dalam Ops Dadu di Jalan Tun Razak, di sini, malam tadi.

Ketua Jabatan Siasatan Jenayah (JSJ) Kuala Lumpur SAC Nik Ros Azhan Nik Ab Hamid berkata, dalam serbuan pertama kira-kira jam 10 malam, 22 lelaki termasuk seorang penjaga premis berusia antara 19 dan 30 tahun ditahan.

Beliau berkata, siasatan mendapati premis yang beroperasi dari jam 12 tengah hari sehingga 11 malam setiap hari itu baharu dibuka sejak 15 hari lepas dan didalangi seorang lelaki tempatan yang dikenali sebagai Nick.

“Keuntungan harian mereka dianggarkan mencecah kira-kira RMB120,000 (RM73,000). Modus operandi yang digunakan adalah menghantar ratusan pesanan melalui aplikasi Soul, Wechat dan Telegram kepada pelanggan bagi tujuan mempromosikan perjudian dalam talian,” katanya ketika dihubungi Bernama.

Katanya, dalam serbuan kedua kira-kira 12.15 tengah malam pula, empat lelaki dan empat wanita berusia antara 21 dan 27 tahun ditahan.

Nik Ros Azhan berkata, siasatan mendapati kegiatan yang didalangi seorang lelaki tempatan bernama Ah Chen itu beroperasi 7.30 pagi sehingga 7.30 malam setiap hari sejak enam bulan lepas.

“Anggaran keuntungan harian sindiket ini kira-kira RMB150,000. Semua perhubungan pelanggan dengan sindiket ini dibuat menerusi aplikasi Chat dan Skype,” katanya dan menambah kedua-dua sindiket ini dipercayai menyasarkan pelanggan dari China.

Beliau berkata, semua suspek dan barang rampasan antaranya monitor, telefon bimbit dan beberapa unit pemprosesan komputer (CPU) dibawa ke Ibu Pejabat Polis Daerah (IPD) Wangsa Maju untuk tindakan lanjut dan disiasat mengikut Seksyen 4(1)(c), 4 (1)(g) Akta Rumah Judi Terbuka (ARJT) 1953 serta Seksyen 6(1)(c) Akta Imigresen. -Bernama


1,292 kawasan alami gangguan bekalan air

KUALA LUMPUR, 15 Muharram 1442H, Khamis  – Sebanyak 1,292 kawasan di tujuh wilayah sekitar Lembah Klang mengalami gangguan bekalan air tidak berjadual bermula jam 10 pagi tadi susulan pencemaran sumber air mentah di Sungai Selangor.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, gangguan bekalan air itu berlaku selepas empat Loji Rawatan Air (LRA) Sungai Selangor Fasa 1, Fasa 2, Fasa 3 dan Rantau Panjang dihenti bertugas akibat pencemaran itu.

Tujuh wilayah berkenaan ialah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.

“Air Selangor telah mengambil tindakan dengan melepaskan air mentah melalui operasi pengepaman kolam alternatif Hybrid Off River Augmentation System (HORAS) 600 dengan kapasiti 150 juta liter sehari dan pelepasan empangan sebanyak 500 juta liter sehari bagi pencairan bahan pencemaran yang terdapat di Sungai Selangor.

“Sehingga jam 11.30 pagi, pencemaran masih lagi dikesan di Sungai Selangor,” katanya dalam satu kenyataan, di sini, hari ini.

Menurut Elina, Air Selangor juga menyediakan bantuan bekalan air dengan mengerakkan lori tangki air ke kawasan terjejas dengan keutamaan kepada premis-premis kritikal seperti hospital dan pusat dialisis.

Para pengguna yang memerlukan bantuan bekalan air untuk kecemasan seperti urusan kematian boleh menghubungi 15300 atau whatsapp di nombor 019-2816793 dan 019-2800919.


COVID-19: 57 kematian hari ini, jumlah kumulatif kes lepasi 5,000

KUALA LUMPUR, 17 Zulkaedah 1442H, Isnin – Sebanyak 57 kematian COVID-19 dilaporkan hari ini menjadikan jumlah kumulatif kematian akibat pandemik berkenaan di Malaysia mencecah 5,001 orang atau 0.68 peratus daripada jumlah keseluruhan kes.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata, sebanyak 54 kematian melibatkan warganegara manakala tiga lagi bukan warganegara.

“Sebanyak 15 kes kematian dilaporkan di Selangor, Negeri Sembilan (13), Johor (enam), Melaka (lima) dan masing-masing tiga kes di Kuala Lumpur, Labuan dan Perak. Sarawak, Kedah, Pahang dan Kelantan masing-masing mencatatkan dua kes kematian sementara satu kes kematian dilaporkan di Pulau Pinang,” katanya.

Dr Noor Hisham berkata, jumlah kes aktif COVID-19 di seluruh negara hari ini adalah 61,812 kes dengan 899 orang dirawat di Unit Rawatan Rapi (ICU) dan 451 memerlukan alat bantuan pernafasan.

Beliau berkata sebanyak 22 kluster baharu COVID-19 direkodkan dengan 16 daripadanya melibatkan kluster tempat kerja iaitu empat di Selangor, tiga di Kuala Lumpur dan masing-masing dua di Johor, Negeri Sembilan dan Melaka serta tiap-tiap satu kluster di Sarawak, Kedah dan Kelantan.

Enam lagi adalah kluster komuniti membabitkan dua di Sarawak dan masing-masing satu di Terengganu, Kelantan, Johor dan Kedah. – Bernama


Bakar al-Quran: Pembangkang Sweden tuntut adakan mesyuarat tergempar

STOCKHOLM, 8 Muharam 1445H, Rabu – Kumpulan pembangkang Sweden menuntut Parlimen mengadakan mesyuarat tegempar berhubung tidakan membakar al-Quran lapor agensi Anadolu.

Jurucakap Dasar Luar Demokrat Sosial, Morgan Johansson berkata, tindakan itu perlu supaya jawatankuasa dasar luar dipanggil secepat mungkin bagi membincangkan apa yang berlaku buat masa ini.

Malah, pihaknya menggesa kerajaan memastikan kepentingan dan keselamatan rakyat Sweden terjamin selain dilindungi berikutan keadaan negara semakin terjejas.

“Demokrat Sosial menuntut kerajaan memaklumkan tentang krisis diplomatik yang sedang dihadapi Sweden hari ini.

“Terangkan kepada kami bagaimana perancangan kerajaan untuk menyelesaikan permasalahan ini dalam pengurusan kegawatan yang disebabkan oleh tindakan pembakaran Al-Quran yang dikecam di peringkat global,” katanya.

Beliau pada masa sama, turut menggesa kerajaan mengendali masalah secara berhemah ketika krisis yang sedang melanda negara ketika ini.

“Saya mempunyai sedikit pemahaman tentang perkara ini tetapi, pada masa yang sama, pihak kerajaan juga perlu bertanggungjawab dalam kepimpinan dan menjawab persoalan daripada rakyat,” tambahnya.

Tindakan membakar al-Quran mencetuskan kekecohan di seluruh dunia terutama negara-negara Islam sekali gus menyebabkan duta Sweden dipanggil.

Masyarakat Islam mengutuk tindakan membakar ayat suci al-Quran dan menuntut Sweden mengenakan larangan selain mengkaji semula undang-undang yang membenarkan aktiviti pembakaran al-Quran itu berlaku.

Minggu lalu, ratusan penduduk Iraq berhimpun secara aman di kedutaan Sweden di Baghdad membantah tindakan pembakaran al-Quran. – Agensi


Selangor dibenar solat tarawih di masjid, surau

SHAH ALAM, 27 Syaaban 1442H, Jumaat – Selangor membenarkan umat Islam mendirikan solat sunat tarawih sebanyak 20 rakaat di masjid dan surau sepanjang bulan Ramadan pada tahun ini, kata Exco Hal Ehwal Agama Islam, Hal Ehwal Pengguna dan Industri Halal negeri Mohd Zawawi Ahmad Mughni.

Bagaimanapun beliau berkata, pengurusan masjid dan surau dinasihatkan untuk membaca surah yang pendek atau ayat lazim, ketika melaksanakan solat sunat tersebut.

“Prosedur operasi standard (SOP) solat sunat tarawih sama seperti solat Jumaat, di mana jemaah perlu bawa sejadah sendiri, membuat semakan suhu, memakai pelitup muka dan mendaftar terlebih dahulu sebelum ke masjid,” katanya pada sidang media selepas Majlis Hi-Tea Tautan Ukhwah Syarikat Korporat Yayasan Islam Darul Ehsan (YIDE) di sini, hari ini.

Mohd Zawawi berkata, kerajaan negeri mengambil pendekatan tidak menghebahkan SOP solat sunat tarawih kepada umum, bagi mengelakkan berlakunya salah faham dalam kalangan jemaah.

“Jadi kita taklimatkan sahaja kepada nazir dan pengerusi masjid yang bertanggungjawab, dalam memastikan protokol kesihatan sepanjang pelaksanaan solat sunat tarawih,” katanya. – Bernama


Erdogan penuhi hasrat lama buka masjid di dataran utama Istanbul

ISTANBUL, 17 Syawal 1442H, Sabtu – Presiden Turki, Recep Tayyip Erdogan merasmikan masjid baru di Dataran Taksim Istanbul pada hari Jumaat, sekali gus memenuhi hasrat lama untuk membina rumah ibadat muslim di ruang awam utama bandar yang menjadi simbol Republik Turki moden.

Pembukaan memenuhi cita-cita lama pelbagai kerajaan sejak tahun 1950-an untuk membangunkan tempat ibadat muslim di dataran berkenaan, yang sering dianggap sebagai simbol sekularisme Mustafa Kemal Ataturk.

Bahkan, majlis perasmian kebetulan sama dengan ulang tahun tunjuk perasaan antikerajaan secara besar-besaran, yang bermula di sebelahan Taman Gezi pada 28 Mei 2013, susulan rancangan pembinaan kerajaan.

“Masjid Taksim dibawa ke Istanbul setelah perjuangan hampir satu setengah abad,” kata Erdogan dalam ucapannya selepas menunaikan solat Jumaat.

Beliau turut menegaskan bahawa rancangan untuk membina masjid tersebut bermula pada perang Russia – Turki antara tahun 1877-1878.

Bagaimanapun, pengkritik melihat pembinaan masjid itu sebagai sebahagian daripada rancangan Erdogan untuk merosakkan warisan Mustafa Kemal Ataturk yang menubuhkan republik berorientasikan sekular selepas kejatuhan Empayar Uthmaniyyah.

Majis baru itu adalah masjid mercu tanda ketiga yang dirasmikan Erdogan di Istanbul.

Sebelum ini, Masjid Camlica didirikan di bukit tinggi dibuka pada bulan Mac 2019.

Tahun lalu, Erdogan menukar status bagunan ikonik Hagia Sophia yang sebelum ini berfungsi sebagai muzium kepada rumah ibadat orang Islam. – Agensi


Isu rentas negeri dibincang dalam Mesyuarat Khas MKN

KUALA LUMPUR, 20 Syaaban 1442H, Jumaat –  Cadangan membenarkan perjalanan rentas negeri kepada mereka yang telah melengkapkan dos kedua suntikan vaksin akan dibincang secara terperinci dalam mesyuarat khas Majlis Keselamatan Negara, kata Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri berkata setakat ini belum ada perbincangan menyeluruh untuk ‘kelebihan’ atau ‘insentif’ (kebenaran merentas dalam dan luar negeri) bagi mana-mana pihak yang telah melengkapkan dua dos suntikan vaksin mereka.

“Jadi saya rasa (mungkin) ramai orang yang akan mendaftar vaksin (sekiranya itu dijadikan syarat untuk merentas dalam dan luar negeri). Sekarang ini ramai yang (ambil pendekatan) tunggu dan lihat.

“Kalau boleh sebegitu (kebenaran rentas negeri selepas suntikan vaksin dos kedua), ramai yang akan mendaftar,” katanya selepas melancarkan Tarantula sebagai nama kereta perisai mobiliti tinggi 4X4 (HMAV4x4) pertama Malaysia di Wisma Perwira Tentera Darat, Kem Sungai Besi, di sini, hari ini.

Semalam, Perdana Menteri Tan Sri Muhyiddin Yassin dilaporkan berkata individu yang telah melengkapkan dua dos suntikan vaksin COVID-19 mungkin dibenar untuk merentas negeri malah mereka juga mungkin boleh ke luar negara. – Bernama


Masyarakat antarabangsa digesa nyah beku aset kewangan Afghanistan

ISLAMABAD, 5 Rejab 1443H, Isnin – Presiden China, Xi Jinping mengadakan rundingan dua hala dengan Perdana Menteri Pakistan, Imran Khan menggesa bantuan antarabangsa diberikan bagi membantu rakyat Afghanistan berdepan krisis kemanusian yang semakin kritikal.

Dalam satu kenyataan bersama, China dan Pakistan sekali lagi menggesa masyarakat antarabangsa supaya terus memberi sokongan selain menyahbekukan aset kewangan Afghanistan.

“Kedua-dua pihak kini bersedia mengadakan perbincangan dengan Afghanistan berhubung CPEC ke Afghanistan,” kata kenyataan berkenaan sambil merujuk kepada pelaburan berbilion dolar yang dikenali Koridor Ekonomi China-Pakistan atau CPEC menerusi Inisiatif Jalur dan Laluan (BRI) diasaskan China.

Ogos tahun lalu, selepas Taliban mengambil alih pentadbiran, sekatan antarabangsa terus dilakukan menyebabkan rakyat menjadi mangsa dan hidup dalam keadaan tidak sempurna dan huru-hara.

Situasi tersebut menyebabkan Amerika Syarikat (AS) dan negara-negara barat membekukan aset bernilai lebih AS$9.5 bilion di Bank Pusat Afghan yang kebanyakan dipegang Bank Rizab Persekutuan New York.

Sekatan tersebut mendorong keadaan ekonomi Afghanistan yang selama ini bergantung kepada bantuan, berdepan kehancuran dan menyebabkan krisis kemanusian semakin kritikal.

Malah, Pertubuhan Bangsa-Bangsa Bersatu (PBB) menganggarkan kira-kira 24 juta penduduk berdepan kelaparan serius dan kematian.

Pentadbiran Biden juga mengakui kebimbangan berkenaan namun dilihat tidak komited untuk terus membantu menyelsaikan masalah.

Bulan lalu, Duta AS ke PBB, Linda Thomas -Greenfield berkata, Washington sedang membuat pilihan untuk mencari jalan penyelesaian dalam membantu menyelesaikan masalah yang dialami rakyat di negara berkenaan.

Sementara itu, China dan Pakistan memberi jaminan terus meningkatkan hubungan dengan kerajaan sementara Taliban melalui penerokaan beberapa jalan untuk meningkatkan bantuan kemanusiaan selain membuat kerjasama ekonomi dengan negara yang sedang dilanda krisis itu.

Media China yang memetik Xi sebagai berkata, pihaknya berikrar untuk bekerjasama dengan Pakistan untuk bersama-sama membina komuniti China-Pakistan yang lebih erat dengan masa depan yang dikongsi bersama dalam era baharu.

Langkah tersebut dilakukan supaya dapat membawa kesejahteraan yang lebih besar untuk rakyat di kedua-dua negara sekali gus dapat membantu negara jiran yang berdepan krisis kemanusian. – Agensi


Sektor kilang penyumbang utama peningkatan kes di Selangor

PUTRAJAYA, 27 Zulhijjah 1442H, Jumaat – Lebih 50 peratus daripada kluster jangkitan COVID-19 di Selangor berpunca dari sektor ekonomi terutamanya kilang, kata Pengarah Jabatan Kesihatan Negeri Selangor, Datuk Dr Sha’ari Ngadiman.

Dalam pembentangan di sidang media khas Kementerian Kesihatan Malaysia (KKM) hari ini, Dr Sha’ari menyatakan bahawa 54 peratus kluster aktif di negeri ini dari 1 hingga 31 Julai berasal dari sektor pembuatan, diikuti oleh sektor perkhidmatan (12 peratus), tapak pembinaan (10 peratus) dan perniagaan (tujuh peratus).

Dr Shaari juga mengatakan lima peratus daripada kluster jangkitan di dalam negeri ini pada bulan Julai adalah jangkitan di kalangan komuniti, tetapi tidak ada yang berkaitan dengan perayaan Hari Raya Aidiladha baru-baru ini.

“Kita juga cuba melihat adalah trend punca peningkatan jangkitan adalah disebabkan Hari Raya Aidiladha di Selangor tetapi kita dapati tiada satu kluster pun yang dikaitkan dengan sambutan hari raya.

“Ini menunjukkan bahawa rakyat yang berada di negeri Selangor amat akur dengan prosedur standard operasi (SOP) di bawah Pelan Pemulihan Negara (PPB),” kata Dr Shaari.

Antara faktor yang menyumbang kepada peningkatan jumlah kes di Selangor ialah saringan diri secara aktif oleh orang ramai, katanya.

“Terdapat tahap kesedaran yang tinggi di kalangan masyarakat Selangor untuk cepat menjalani ujian COVID-19.  Lebih daripada 85 peratus pemeriksaan dilakukan di kemudahan kesihatan swasta.

“Kami ingin mengucapkan terima kasih kepada kemudahan swasta ini kerana telah membantu dalam khidmat saringan COVID-19 dalam kalangan masyarakat,” katanya.


Siasat segera tuduhan KPN mengenai Hamzah Zainuddin

BANGI, 19 Ramadan 1442H, Sabtu – Suruhanjaya Siasatan Diraja (RCI) perlu segera ditubuhkan bagi menyiasat segala dakwaan Ketua Polis Negara, Tan Sri Abdul Hamid Bador.

Anggota Majlis Tertinggi UMNO, Datuk Dr Mohd Puad Zarkashi berkata, Hamid membuat dakwaan terbuka, menuduh Menteri Dalam Negeri, Datuk Seri Hamzah Zainuddin campur tangan kenaikan pangkat dan pertukaran pegawai yang bermasalah.

“Dia juga buat banyak tuduhan lain. Termasuk isu katak yang dikaitkan dengan rasuah.

“Hamzah Zainuddin pula tidak menafikan audio mirip suara beliau adalah tulen.

“Isu pokok yang perlu diselesaikan adalah tuduhan KPN dan butiran dalam audio tersebut,” katanya dalam kenyataan di Facebook, hari ini.

Puad menegaskan, PDRM adalah agensi penguatkuasa paling penting dan kritikal untuk negara.

Pasukan beruniform itu mesti didukung kuat oleh pegawai yang profesional dan berintegriti, katanya.

“…. barulah keadilan dan keselamatan terjamin. Tetapi apabila Hamid tuduh Suruhanjaya Pasukan Polis (SPP) yang dipengerusikan Hamzah dicemari oleh unsur politik, maka kredibiliti PDRM tercemar.

“Apa maksud Hamid Bador, “Bahaya sekarang ini. Dia (Hamzah) bawa mesin pengorek buat jalan baru ke?”

“Apa yang bahaya? Segerakan RCI. Segerakan sidang Parlimen,” katanya.

Semalam, Abdul Hamid yang bakal bersara Isnin ini, menegaskan menteri sebagai Pengerusi SPP, tidak sepatutnya campur tangan dalam pengurusan pasukan PDRM.

Katanya, orang politik cenderung untuk menggunakan PDRM demi kepentingan politik dan perkara itu perlu dihentikan.

Malah, beliau mengakui tidak senang dengan tindakan campur tangan Hamzah dan menyebabkan beliau mempunyai hubungan yang tidak baik dengannya.


KDN nafi keluar perakuan pelantikan syarikat urus pekerja asing

PUTRAJAYA, 29 Muharram 1442H, Khamis – Kementerian Dalam Negeri (KDN) hari ini menegaskan, ia tidak pernah mengeluarkan perakuan pelantikan mana-mana syarikat bagi menguruskan pekerja asing.

KDN dalam kenyataan hari ini berkata, pihaknya telah mengesan penyebaran perakuan palsu mengenai pelantikan syarikat pengurusan pekerja asing di seluruh Malaysia menggunakan nama Ketua Setiausaha KDN Datuk Wan Ahmad Dahlan Abdul Aziz @ Yazid.

“Ingin ditegaskan bahawa maklumat ini adalah palsu,” kata KDN.


Anggota polis jalani kuarantin COVID-19 meninggal dunia

SHAH ALAM, 15 Jamadilakhir 1442H, Khamis – Seorang anggota polis dari Ibu Pejabat Polis Daerah (IPD) Klang Selatan meninggal dunia malam tadi ketika menjalani kuarantin di rumah selepas didapati positif COVID-19.

Ketua Polis Daerah Klang Selatan, ACP Shamsul Amar Ramli berkata, anggota polis berusia 53 tahun itu meninggal dunia pada 9 malam.

“Allahyarham adalah Pengawal Pengiring (Bahagian Keselamatan Dalam Negeri dan Ketenteraman Awam) IPD Klang Selatan dan saya sahkan beliau sedang menjalani kuarantin akibat positif COVID-19 bermula 23 Januari hingga 1 Februari.

“Sama ada kematiannya akibat COVID-19, saya tidak boleh sahkan,” katanya ketika dihubungi Bernama di sini hari ini. – Bernama


Kalimah Allah dilarang disamakan dengan agama bukan Islam: MAINS

PORT DICKSON, 9 Ramadan 1442H, Rabu – Kalimah Allah merupakan kalimah suci yang khusus bagi agama dan umat Islam dan tidak boleh digunakan atau disamakan dengan agama lain, kata Pengerusi Majlis Agama Islam Negeri Sembilan (MAINS) Datuk Dr Abdul Aziz Sheikh Ab Kadir.

Abdul Aziz menasihatkan demi menjaga keharmonian dan perpaduan rakyat di negeri ini serta menjaga sensitiviti setiap rakyat dan agama, MAINS menyeru agar rakyat bukan Islam di negeri ini akur serta patuh kepada undang-undang sedia ada selain umat Islam hendaklah juga mematuhi fatwa yang diwartakan.

Beliau berkata sebagaimana Fatwa Negeri Sembilan yang telah diwartakan pada 14 Sept 2016, umat Islam wajib menjaga penggunaan kalimah Allah dengan cara terbaik.

“Jika terdapat unsur-unsur penghinaan atau penyalahgunaan terhadap kalimah tersebut, maka tindakan perlu diambil mengikut undang-undang yang termaktub dalam Perlembagaan Persekutuan.

“Kita ingin jelaskan bahawa di negeri ini ada undang-undang mengenai isu ini yang digubal berasaskan peruntukan Perkara 11(4) Perlembagaan Persekutuan,” katanya kepada pemberita di sini.

Jelasnya, Enakmen Kawalan dan Sekatan (Pengembangan Agama Bukan Islam Di Kalangan Orang Islam) (Negeri Sembilan) 1991 (Enakmen No.9/1991) diluluskan di negeri ini berkuat kuasa pada 5 April 2007.

Beliau berkata enakmen tersebut menyenaraikan sebanyak 36 perkataan yang dilarang dan tidak boleh dikaitkan dengan agama bukan Islam seperti dalam Jadual (Seksyen 9) Bahagian 1, termasuklah penggunaan kalimah Allah. – Bernama


Syria lancar tiga roket ke negara haram Israel

TEL AVIV, 3 Syawal 1442H, Sabtu – Tiga roket dilancarkan dari Syria ke arah negara pengganas Israel lewat Jumaat di tengah-tengah himpunan solidariti bersama rakyat Palestin semalam.

Bagaimanapun salah satu roket gagal dilancarkan – jatuh di sisi sempadan Syria – manakala dua yang lain jatuh di kawasan terbuka, menyebabkan siren berbunyi.

Briged Tahir Palestin yang ditempatkan di Syria mengaku bertanggungjawab terhadap roket itu sejurus selepas menembaknya.

Kejadian itu berlaku takala himpunan solidariti yang diadakan di sempadan Israel dengan Lubnan, Jordan, di bandar-bandar Arab Israel dan di Tebing Barat.

Beberapa peserta menghampiri sempadan Lubnan berhampiran bandar Metulla Israel sebanyak dua kali – awal pagi dan petang – pada hari Jumaat.

Pada awalnya, tiga penyokong Palestin melintasi jalan masuk di pagar sempadan dan menyeberang ke Israel.

Mereka kemudian disertai oleh empat lagi peserta dan memulakan kebakaran di wilayah Israel. Kebakaran juga berlaku di wilayah Lubnan.

Ketika kejadian, salah seorang peserta yang dikenali sebagai Muhammed Tahan, ditembak di kaki oleh pasukan Tentera Pertahanan Israel (IDF) sebelum kembali ke Lubnan bersama-sama peserta lain.

Dia kemudian meninggal dunia akibat kecederaan dialami. – Agensi


Taufan al-Aqsa: Yaman sertai Hamas jika AS campur tangan

RAMALLAH, 25 Rabiulawal 1445H, Rabu – Yaman mengancam untuk menyertai serangan Gerakan Perjuangan Islam Palestin (Hamas) ke atas Israel sekiranya Amerika Syarikat (AS) terlibat secara langsung dalam konflik itu.

Amaran itu dikeluarkan Ketua Kumpulan Houthi, Abdul Malik al-Houthi dalam satu kenyataan yang disiarkan oleh televisyen Al-Masirah, kendalian kumpulan itu.

“Kami berada dalam penyelarasan sepenuhnya dengan saudara-saudara kami dalam paksi penentangan.

“Jika Amerika campur tangan secara ketenteraan secara langsung, kami bersedia untuk mengambil bahagian (menentang Israel) dengan serangan peluru berpandu dan dron serta pilihan ketenteraan lain,” katanya.

Isnin lalu, AS menghantar USS Gerald R. Ford, kapal pengangkut pesawat terbesar di dunia ke arah Israel.

“Peningkatan postur ini bertujuan untuk menjadi demontrasi yang tidak berbelah bahagi dalam tindakan, dan bukan sahaja dalam perkataan, sokongan AS untuk pertahanan Israel,” kata Pentagon.

Israel meneruskan serangan udaranya di Semenanjung Gaza untuk hari ketiga pada Selasa, berikutan serangan berselang Hamas ke atas bandar-bandar Israel berhampiran wilayah tepi laut.

Selain bertindak balas dengan serangan udara besar-besaran di Semenanjung Gaza, Israel turut mengenakan sekatan sepenuhnya di wilayah yang menempatkan hampir 2.2 juta rakyat Palestin.

Sekurang-kurangnya 900 rakyat Palestin terbunuh dalam pengeboman Israel di Gaza, manakala Israel mendakwa 1,200 rakyatnya terbunuh akibat serangan Hamas. – Agensi


Australia batal keputusan iktiraf Baitulmaqdis ibu negara Israel

SYDNEY, 21 Rabiulawal 1444H, Selasa – Australia hari ini menarik balik pengiktirafan kerajaan terdahulu yang mengiktiraf Baitulmaqdis sebagai ibu negara Israel.

Menteri Luar, Penny Wong selepas mesyuarat Kabinet berkata, Australia kekal sebagai rakan setia Israel dan penyokong teguh rakyat Palestin.

“Hari ini, kerajaan telah mengesahkan pendirian Australia sebelum ini dan sejak sekian lama bahawa Baitulmaqdis adalah isu status muktamad, yang harus diselesaikan sebagai sebahagian daripada sebarang rundingan damai antara Israel dan rakyat Palestin.

“Kedutaan Australia sentiasa berada dan kekal di Tel Aviv,” katanya.

Pada penghujung tahun 2018, kerajaan Scott Morrison ketika itu mengiktiraf Baitulmaqdis sebagai ibu negara Israel.

Ia berikutan keputusan bekas pentadbiran Presiden Amerika Syarikat, Donald Trump untuk memindahkan kedutaannya dari Tel Aviv ke Baitulmuqaddis Barat.

Senator Wong mendakwa Scott Morrison bermain politik atas keputusan itu.

“Saya rasa kita semua tahu apabila melihat sebahagian daripadanya secara terbuka bahawa keputusan 2018 meletakkan Australia terkeluar dengan majoriti masyarakat antarabangsa.

“Ia diterima dengan penuh kebimbangan oleh anggota masyarakat antarabangsa.

“Anda tahu apa ini? Ini adalah permainan sinis, tidak berjaya, untuk memenangi kerusi Wentworth dan pilihan raya kecil,” dakwanya.

Morrison pada masa itu menafikan bahawa keputusan itu bertujuan memenangi pengundi Yahudi di kerusi berkenaan, yang akhirnya tewas kepada calon bebas, Kerryn Phelps. – Agensi


Pemimpin dunia Islam perlu sedarkan negara Arab agenda jahat Israel

Oleh Siti Hafidah Abd Ghaffar

BANGI, 29 Zulhijjah 1441H, Rabu – Perjanjian normalisasi hubungan antara Emiriah Arab Bersatu (UAE) dan negara pengganas Israel bukan langkah mengejutkan bagi sesiapa yang sentiasa mengikuti perkembangan dasar-dasar luar UAE.

Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, sebelum ini UAE memang terkenal dengan dasarnya yang tidak menyokong mana-mana gerakan Islam yang terbabit dalam Arab Spring dan bagaimana negara itu memberikan keistimewaan kepada tokoh anti-Hamas.

“Perkembangan yang membimbangkan adalah pendirian negara-negara Arab terhadap Israel selepas ini. Mosad dilihat sentiasa menghantar wakil dalam melakukan rundingan berterusan dengan beberapa negara Arab seperti Qatar, Jordan dan Saudi.

“Kebimbangan beberapa negara di rantau Arab terhadap ancaman perluasan Iran boleh digunakan sebaiknya oleh Israel untuk menawarkan perlindungan kepada negara-negara itu.

“Kecenderungan sebahagian negara Arab seperti Mesir yang memuji langkah damai UAE-Israel itu kemungkinan dikongsi bersama oleh beberapa negara Arab yang lain,” katanya ketika dihubungi Ismaweb.net hari ini.

Mengulas lanjut, beliau berkata, apa yang diharapkan ketika ini supaya ada suara yang kuat dari pemimpin dunia Islam untuk menyedarkan semua pemimpin negara Arab mengenai agenda besar Israel.

“Langkah yang praktikal dan strategik juga amat diperlukan agar rantau Arab keluar dari cengkaman pengaruh Israel,” katanya.

Sebelum ini, kenyataan bersama Amerika Syarikat (AS), UAE dan Israel menyebut kejayaan hubungan “diplomatik bersejarah ini akan mengukuhkan lagi keamanan di rantau Timur Tengah dan menjadi bukti kepada diplomasi serta visi berani ketiga-tiga pemimpin.”

Tiga pemimpin itu merujuk kepada Donald Trump, Putera Mahkota Abu Dhabi, Mohammed bin Zayed al-Nahyan dan Perdana Menteri Israel, Benjamin Netanyahu.

Menurut kenyataan itu, “Israel akan menangguhkan pengumuman kedaulatan yang digariskan dalam Visi Presiden untuk Perdamaian dan menumpukan usahanya kepada meluaskan hubungan dengan negara lain di dunia Arab.”

Pengumuman itu menjadikan UAE negara Teluk Arab pertama serta yang ketiga, selepas Mesir dan Jordan, menjalin hubungan diplomatik dengan Israel.

Terbaharu, rejim pengganas Israel mendakwa, Bahrain dan Oman bakal menjadi negara Teluk berikutnya yang akan mengikut jejak langkah UAE dalam menormalisasi hubungan dengan Tel Aviv.

Menteri Perisikan Israel, Eli Cohen mendakwa, pihaknya akan mengikat lebih banyak perjanjian dengan negara Teluk dan negara Islam lain di Afrika.

“Setelah perjanjian ini (dengan UAE), akan ada perjanjian tambahan bersama negara Teluk dan negara muslim lain di Afrika.

“Saya fikir bahawa Bahrain dan Oman pasti ada dalam agenda ini. Selain itu, kemungkinan pada tahun akan datang akan ada perjanjian damai dengan negara-negara di Afrika, antaranya Sudan,” dakwanya.


SPR terima notis pembubaran DUN Johor

BANGI, 21 Jamadilakhir 1443H, Isnin – Suruhanjaya Pilihan Raya Malaysia (SPR) secara rasmi telah menerima notis berhubung pembubaran Dewan Undangan Negeri (DUN) Johor penggal yang ke-14 pada 23 Januari lalu.

Notis yang diterima daripada Speaker DUN Johor itu sebagaimana termaktub di bawah Fasal (2) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan 1895.

Berdasarkan Fasal (4) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan 1895 berkehendakkan suatu pilihan raya umum (PRU) diadakan dalam tempoh 60 hari dari tarikh pembubaran DUN tersebut.

Sehubungan itu, Setiausaha SPR, Datuk Indera Ikmalrudin Ishak berkata, satu mesyuarat khas berkaitan urusan PRU DUN Johor ke-15 akan diadakan pada 9 Februari depan.

“Mesyuarat khas tersebut akan dipengerusikan oleh YBhg Datuk Abdul Ghani Salleh, Pengerusi SPR yang akan membincangkan tarikh-tarikh penting PRU DUN Johor seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan pilihan raya tersebut.

“Satu sidang media akan diadakan sejurus selepas mesyuarat khas tersebut,” katanya dalam kenyataan, hari ini.

Johor bakal menjadi negeri seterusnya yang akan mengadakan PRN selepas Sabah, Melaka dan Sarawak.

Ini selepas Sultan Johor, Sultan Ibrahim Sultan Iskandar berkenan menandatangani dokumen watikah pembubaran DUN pada Sabtu lalu.

Khabar angin mengenai PRN Johor tercetus sejak beberapa minggu susulan kematian Ahli Dewan Undangan Negeri (ADUN) Kempas, Datuk Osman Sapian pada 21 Disember lalu.

Hal itu menyebabkan kedudukan kerajaan negeri dilihat tidak kukuh kerana hanya mempunyai majoriti satu kerusi iaitu 28 kerusi berbanding 27 kerusi pembangkang di DUN.


COVID-19: 99.5 peratus kes baharu kategori satu, dua

KUALA LUMPUR, 13 Ramadan 1443H, Jumaat – Malaysia mencatat 10,413 kes baharu COVID-19 semalam dengan 99.5 peratus daripadanya adalah kategori satu dan dua, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, daripada jumlah itu, 52 kes atau 0.5 peratus adalah kategori tiga, empat dan lima dengan 16 kes melibatkan mereka yang tidak divaksin atau belum lengkap vaksinasi, 11 kes telah menerima dua dos vaksin COVID-19 tetapi belum menerima dos penggalak dan 25 kes telah menerima dos penggalak.

Pertambahan kes baharu semalam menjadikan jumlah kumulatif kes COVID-19 negara kini 4,363,024 kes manakala lapan kluster baharu dilaporkan semalam, menjadikan jumlah kluster aktif kini 112 kluster, katanya dalam kenyataan di sini hari ini.

Beliau berkata, sebanyak 374 kes COVID-19 dimasukkan ke hospital semalam dengan 154 kes (41.2 peratus) daripadanya adalah kategori tiga, empat dan lima manakala baki 220 kes (58.8 peratus) merupakan kategori satu dan dua.

Dr Noor Hisham berkata, jumlah kes sembuh yang dilaporkan semalam juga melebihi kes baharu apabila 13,202 kes sembuh direkodkan menjadikan kumulatif kes sembuh 4,209,858.

Bagi penggunaan fasiliti kesihatan khusus bagi kes COVID-19 pula, beliau berkata, tiada negeri mencatatkan peratusan pengisian melebihi 50 peratus bagi penggunaan katil unit rawatan rapi (ICU) setakat semalam.

Bagi pengisian katil di Pusat Kuarantin dan Rawatan COVID-19 Berisiko Rendah (PKRC), hanya Perak mencatat peratusan pengisian melebihi 50 peratus iaitu 71 peratus.

Kadar kebolehjangkitan COVID-19 atau nilai Rt dicatatkan di seluruh negara semalam pula adalah 0.86, dengan Selangor kekal merekodkan kadar tertinggi iaitu 0.91 manakala Kelantan mencatat kadar paling rendah dengan 0.63.-  Bernama


Penjara maksimum 15 tahun terhadap pemandu mabuk sebabkan kematian

KUALA LUMPUR, 6 Zulhijjah 1441H, Isnin – Hukuman penjara bagi mereka yang memandu di bawah pengaruh alkohol atau dadah sehingga menyebabkan kematian dinaikkan kepada tempoh tidak kurang 10 tahun dan maksimum 15 tahun, serta denda minimum RM50,000 sehingga RM100,000.

Bagi sabitan kali kedua atau seterusnya, hukuman penjara diperuntukkan selama tempoh tidak kurang daripada 15 tahun dan tidak lebih 20 tahun dan denda tidak kurang RM100,000 dan maksimum RM150,000.

Perkara itu terkandung dalam pindaan Akta Pengangkutan Jalan 1987 yang dibentang untuk bacaan kali pertama di Dewan Rakyat hari ini.

Bacaan kali pertama Akta Pengangkutan Jalan (Pindaan) 2020 itu dibuat Menteri Pengangkutan Datuk Seri Dr Wee Ka Siong yang turut memaklumkan bacaan kali kedua rang undang-undang itu akan dibuat pada persidangan dewan kali ini.

Menurut rang undang-undang itu, bagi pemandu yang menyebabkan kecederaan pula, mereka berdepan hukuman penjara maksimum 10 tahun dan denda maksimum RM50,000, jika sabit kesalahan.

Rang undang-undang berkenaan juga menyebut, pemandu di bawah pengaruh alkohol atau dadah yang menyebabkan kematian akan hilang kelayakan memegang atau mendapatkan lesen memandu selama tempoh tidak kurang daripada 10 tahun dari tarikh sabitan dan tidak kurang tujuh tahun bagi pemandu yang menyebabkan kecederaan.

Pindaan itu juga turut melibatkan had alkohol yang ditetapkan iaitu 22 mikrogram alkohol dalam 100 mililiter (ml) nafas; 50 miligram (mg) alkohol dalam 100 ml darah atau 67 mg alkohol dalam 100 ml air kencing.

Selain itu, rang undang-undang berkenaan juga mengadakan peruntukan bagi takrif  ‘kenderaan mikromobiliti’  iaitu mana-mana kenderaan yang dipacu oleh sumber elektrik.

Rang undang-undang yang antaranya bertujuan meminda Seksyen 41, 42, 43, 44 dan 45 akta itu tidak melibatkan perbelanjaan wang tambahan pihak kerajaan. – Bernama


27 negara setuju hantar ‘bantuan kemanusiaan’ kepada Ukraine

LONDON, 24 Rejab 1443H, Sabtu – Kira-kira 27 negara termasuk United Kingdom (UK), Amerika Syarikat (AS) dan beberapa negara Eropah bersetuju menghantar bekalan senjata, perubatan dan bantuan ketenteraan kepada Ukraine bagi membantu pihak tentera berhadapan askar Russia.

Setiausaha Pertahanan UK, Ben Wallace, yang menganjurkan persidangan secara maya untuk mencari sumbangan bantuan ketenteraan menyatakan, sebanyak 27 buah negara telah menyatakan persetujuan untuk memberi ‘bantuan kemanusiaan’ kepada Ukraine.

Pertubuhan Perjanjian Atlantik Utara (NATO) turut menyatakan persetujuan untuk turut terlibat dalam menyalurkan bantuan.

Selain itu, dua buah negara tidak menyertai perbincangan tersebut namun turut bersetuju untuk menyumbang dengan bantuan tersebut.

Bantuan yang diberikan termasuk amunisi, senjata kereta kebal, peralatan serangan udara serta bekalan perubatan.

Terdahulu, Menteri Angkatan Tentera UK, James Heappy turut memaklumkan perkara sama dan lebih banyak bekalan senjata akan dihantar ke Kyiv.

“UK sedang bekerjasama dengan negara terlibat untuk menyelaraskan bagaimana bantuan ketenteraan dapat dihantar dan diserahkan kepada rakyat Ukraine,” katanya. – Agensi


4 lagi kluster dikenal pasti hari ini

KUALA LUMPUR, 13 Safar 1442H, Khamis – Empat kluster baharu COVID-19 dikenal pasti iaitu Kluster Jalan Meru di Selangor,  Kluster Joo Hwa di Sabah, Kluster Selasih di Putrajaya dan Kluster Bah Ketil di Kedah.

Ketua Pengarah Kesihatan Tan Sri Dr Noor Hisham Abdullah berkata, kluster Jalan Meru dikenal pasti di Klang dengan kes indeks kluster itu (iaitu kes ke-11,148) membabitkan lelaki tempatan berumur 30 tahun, yang mula bergejala sejak 24 September.

“Beliau dikesan positif pada 29 September dan dimasukkan ke Hospital Sungai Buloh. Susulan itu, saringan kontak rapat dijalankan dan tiga lagi kes positif COVID-19 dikenal pasti melibatkan warga tempatan bagi kluster ini.

“Kontak rapat sedang dikenal pasti dan saringan sedang dirancang oleh Pejabat Kesihatan Daerah yang terlibat,” katanya pada sidang media perkembangan COVID-19 hari ini.

Berhubung Kluster Joo Hwa yang dikenal pasti di Tawau, Dr Noor Hisham berkata, kluster itu membabitkan kes indeks (iaitu kes ke-10,273) seorang lelaki tempatan berumur 31 tahun.

“Kes mula bergejala demam dan batuk sejak 14 Sept dan dikesan positif pada 20 Sept. Susulan itu, saringan kontak rapat telah dijalankan dan empat kes positif melibatkan warga tempatan bagi kluster itu dikenal pasti. Mereka telah dimasukkan ke Hospital Tawau untuk rawatan,” katanya.

Beliau berkata, Kluster Selasih, Wilayah Persekutuan Putrajaya pula dikenal pasti hasil saringan kes indeks lelaki warga tempatan berumur 37 tahun yang mempunyai sejarah perjalanan ke Kota Kinabalu, Melangkap dan Kundasang, Sabah pada 13 hingga 20 September dan 24 hingga 27 September.

“Kes mula bergejala demam dan batuk sejak 25 September, kes tiba di Kuala Lumpur International Airport (KLIA) pada 27 September dan dikesan positif pada 28 September.

“Susulan itu, enam lagi kes positif bagi kluster itu dikenal pasti hasil saringan kontak rapat membabitkan warga tempatan, mereka dimasukkan ke Hospital Sungai Buloh untuk rawatan,” katanya.

Sementara itu, Kluster Bah Ketil dikenal pasti di daerah Baling dan Langkawi membabitkan kes indeks lelaki warga tempatan berumur 39 tahun yang mempunyai sejarah perjalanan ke Tawau, Sabah pada 17 hingga 21 September, kata Dr Noor Hisham. -Bernama


Langkah laksana PKPB tepat, elak wabak tersebar luas

Oleh Fazleen Safina

BANGI, 26 Safar 1442H, Rabu – Tindakan kerajaan mengumumkan pelaksanaan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya adalah wajar.

Presiden I-Medik, Prof Dr Azmi Md Nor berkata, perintah itu penting susulan peningkatan drastik kes COVID-19 di negara ini.

Katanya, sekiranya perkara itu tidak dilaksanakan, semakin banyak kes akan menular ke luar negeri Selangor dan Kuala Lumpur.

Beliau turut menyatakan kekhuatiran akan penularan wabak itu berikutan ramai individu pulang dari Sabah yang merentas ke Semenanjung Malaysia.

“Jadi, kalau kerajaan tak laksana PKPB, maka ramai akan rentas negeri dan lagi banyak kes akan berlaku,” katanya ketika dihubungi Ismaweb.net, hari ini.

Sebelum ini, kerajaan mengumumkan pelaksanaan PKPB di Selangor, Kuala Lumpur dan Putrajaya bermula jam 12.01 tengah malam ini hingga 27 Oktober depan.

PKPB turut dilaksanakan di seluruh Sabah berkuat kuasa 12.01 tengah malam semalam hingga 26 Oktober ini.

Menteri Kanan (Kluster Keselamatan), Datuk Seri Ismail Sabri Yaakob berkata, keputusan dibuat selepas mendapat nasihat dari Kementerian Kesihatan Malaysia (KKM) dan mengambil kira peningkatan kes serta penularan yang berlaku seperti di Klang, Petaling dan Gombak.

Mengulas lanjut, Prof Azmi menegaskan bahawa selain pemakaian pelitup muka dan penggunaan pensanitasi tangan penting bagi mencegah penularan COVID-19, masyarakat di negara ini turut diingatkan supaya mengelakkan berkumpul dalam bilangan ramai.

Beliau berkata, sekarang bukan masa sesuai untuk berkunjung ke pusat beli-belah dan kawasan pengumpulan orang ramai sekiranya tiada urusan penting perlu diselesaikan.

Malah katanya, setiap individu perlu menjaga etika ketika bersin bagi melindungi orang lain yang berada di sekitar mereka.

“Ini kerana kalau kita bersin, ‘droplet’ akan tersebar dalam jarak tertentu. Sebab itu kita juga kena gunakan lengan baju (ketika bersin).

“Kuman juga disebarkan melalui pernafasan selain sentuhan tangan yang kerap menyentuh hidung, mata dan anggota baju. Ia juga tidak tersebar melalui pakaian,” jelasnya.


Gempa bumi: Turkiye henti SAR di kebanyakan wilayah

ANKARA,28 Rejab 1444H, Isnin – Turkiye menamatkan usaha operasi mencari dan menyelamat (SAR) di semua kawasan yang dilanda gempa bumi kecuali di dua wilayah negara itu.

Ketua Agensi Bencana Negara, Yunus Sezer berkata, operasi pencarian masih diteruskan di wilayah Kahrmanmaras dan Hatay.

“Sementara, di kebanyakan wilayah, operasi mencari dan menyelamat telah selesai,” katanya.

Bagaimanapun, Yunus berkata, usaha menyelamat mangsa masih diteruskan di sekitar 40 bangunan di kedua-dua wilayah berkenaan.

Semalam, pasukan penyelamat berjaya mengeluarkan sekurang-kurangnya tiga mangsa di bawah runtuhan selepas lebih 11 hari terperangkap dalam kejadian gempa berkenaan.

Sementara itu, Ketua Setiausaha Negara Amerika Syarikat (AS), Antony Blinken yang tiba ke Turkiye mengumumkan bantuan kemanusiaan sebanyak AS$100 juta untuk mangsa gempa bumi.

Blinken tiba di Turki untuk menunjukkan sokongan, walaupun perjalanan itu telah dirancang sebelum bencana dahsyat berkenaan.

Blinken juga akan mengadakan lawatan ke wilayah Hatay untuk melihat sendiri operasi pencarian sebelum bertemu Presiden Recep Tayyip Erdogan.

Kedua-dua pemimpin itu dijangka membincangkan beberapa isu, termasuk keengganan Turkiye untuk meratifikasi permohonan Sweden dan Finland menyertai keahlian NATO.- Agensi


Kerajaan perpaduan tak stabil, banyak ‘kepala’ dan tiada proses semak imbang

BANGI, 8 Muharram 1443H, Selasa – Mengikut krisis sekarang, Yang di-Pertuan Agong akan memberi perkenan kepada pemimpin politik untuk membuat rundingan dalam tempoh sehari dua sekiranya tidak ada mana-mana tokoh yang dapat sokongan majoriti – sekurang-kurangnya 111 undi – Ahli Parlimen.

Pakar Perlembagaan, Prof Madya Dr Muhammad Fathi Yusof menjelaskan, rundingan itu bagi menambah sokongan atau mewujudkan kerajaan campuran.

Ia antara idea yang ada dikemukakan untuk menggabungkan beberapa parti dan membentuk kerajaan kerjasama dalam konteks campuran yang mana dasar negara itu perlu dikongsikan di antara parti-parti.

Namun, sekiranya dalam tempoh itu masih lagi gagal untuk mengadakan rundingan bagi membentuk kerajaan campuran atau gabungan lagi besar, Seri Paduka Baginda mempunyai pilihan yang lain iaitu melantik seseorang yang mungkin mendapat kepercayaan majoriti, katanya.

“Perkataan mungkin itu membolehkan baginda melantik seseorang yang mungkin mampu mendapatkannya.

“Atau dengan kata lain, dalam konteks kerajaan minoriti boleh diwujudkan dengan cara itu iaitu melantik seorang tokoh yang memiliki sokongan paling besar mungkin 108 contohnya, tidak cukup 111 tapi tetap boleh dilantik,” katanya ketika mengupas mengenai senario terkini politik tanah air bersama TV Pertiwi.

Beliau menjelaskan, kerajaan minoriti itu merupakan blok kerajaan yang tidak cukup jumlah minimum undi, namun mendapat sokongan daripada Ahli Parlimen lain menggunakan dua kaedah antaranya Perjanjian Keyakinan dan Bekalan (CSA) selain mewujudkan kerajaan perpaduan.

“Kerajaan perpaduan ini satu konsep yang diguna pakai di beberapa buah negara iaitu ‘unity goverment’. Ia menggabungkan hampir keseluruhan parti-parti yang ada termasuk parti pembangkang dan boleh dikatakan tidak ada pembangkang.

“Tetapi masalahnya kerajaan itu tidak stabil kerana banyak ‘kepala’ dan masalah yang lain apabila tidak ada pembangkang, maka tidak ada proses semak dan imbang. Itu keburukan kerajaan perpaduan,” katanya.


Zionis mengganas, ratusan warga Palestin ditahan selepas insiden Gilboa

TEBING BARAT, 13 Safar 1443H, Isnin – Tentera negara pengganas Israel menahan ratusan warga Palestin dalam beberapa hari kebelakangan ini sebagai tindak balas terhadap insiden memalukan awal bulan September.

Menurut angka dari Jabatan Hal Ehwal Rundingan Pertubuhan Pembebasan Palestin (PLO) dan pertubuhan tahanan Palestin, Addameer lebih daripada 100 warga Palestin ditahan sejak enam tahanan Palestin berprofil tinggi meloloskan diri dari penjara Gilboa di utara Israel.

“Kami telah mendokumentasikan rata-rata 14 penangkapan setiap hari di Tebing Barat yang diduduki sejak semua lelaki itu melarikan diri.

“Ini tidak termasuk warga Palestin yang ditangkap di dalam Israel,” kata Milena Ansari daripada Addameer kepada Al Jazeera.

Semua enam lelaki yang meloloskan diri dari penjara kini kembali dalam tahanan Israel selepas dua tahanan terakhir menyerah diri kepada tentera di bandar Jenin pada awal pagi, semalam.

Terdahulu, di tengah-tengah perburuan, tentera pengganas Israel melakukan serangan balas ke atas anggota keluarga tahanan yang melarikan diri di kawasan Jenin, menahan dan menyoal siasat mereka sebelum membebaskan sebahagiannya.

Penangkapan dan serbuan turut tertumpu di Ramallah, Hebron, Nablus dan kampung-kampung sekitarnya.

Kira-kira 4,850 warga Palestin ditahan di beberapa penjara Israel termasuk 41 wanita dan 225 kanak-kanak. – Agensi


BN, UMNO tetap sokong kerajaan sedia ada

KUALA LUMPUR, 20 Zulhijjah 1442H, Jumaat – Barisan Nasional (BN) dan UMNO tetap menyokong kerajaan sedia, kata Bendahari Agung BN Datuk Seri Hishammuddin Tun Hussein.

Beliau yang juga Menteri Kanan Luar Negeri (Kluster Keselamatan) berkata beliau senada dengan pendirian BN dan UMNO yang diumumkan oleh Timbalan Perdana Menteri (TPM) Datuk Seri Ismail Sabri Yaakob semalam.

“Kita dalam BN dan UMNO telah membuat pendirian dan diumumkan oleh TPM semalam,” katanya kepada pemberita selepas majlis penyerahan sumbangan peralatan perubatan Kerajaan Arab Saudi melalui King Salman Humanitarian Aid and Relief Center (KSrelief) untuk membantu Malaysia menangani cabaran pandemik COVID-19 di Institut Kajian Strategik dan Antarabangsa (ISIS) di sini hari ini.

Semalam, Ismail Sabri yang juga Ketua Whip Kerajaan berkata lebih 110 Ahli Parlimen masih menyokong kerajaan sedia ada.

Ismail Sabri yang juga Naib Presiden UMNO turut menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dalam kenyataan media yang dikeluarkan oleh Istana Negara semalam. – Bernama


Rakyat Malaysia di Ukraine digesa hubungi kedutaan

PUTRAJAYA, 12 Rejab 1443H, Isnin – Kementerian Luar Negeri menggesa rakyat Malaysia yang kini berada di Ukraine untuk segera menghubungi dan berdaftar dengan Kedutaan Malaysia di Kyiv, susulan konflik antara Ukraine dan Russia ketika ini.

Kementerian dalam satu kenyataan berkata, pendaftaran itu adalah bagi memudahkan pihak kedutaan untuk menghulurkan bantuan konsular sebaik sahaja mereka memerlukan bantuan berkenaan.

“Semua rakyat Malaysia di Ukraine dinasihatkan untuk memberi yang terbaik perhatian terhadap keselamatan dan kesejahteraan mereka serta mematuhi arahan dikeluarkan oleh tempatan pihak berkuasa,” katanya.

Katanya, kementerian sentiasa memantau dengan teliti perkembangan di dalam dan sekitar Ukraine terutamanya terhadap situasi 20 rakyat Malaysia yang berdaftar dengan kedutaan itu di Kyiv.

Ini termasuk dua pelajar, sembilan kakitangan kedutaan dan ahli keluarga mereka.

Terdahulu, Russia dan Ukraine dilaporkan gagal mencapai sebarang kejayaan dalam rundingan sehari dengan pegawai Perancis dan Jerman, berhubung konflik pemisah selama lapan tahun di timur Ukraine.

Kurangnya kemajuan dalam meredakan krisis Ukraine yang semakin memuncak antara lain disebabkan tindakan Russia menempatkan lebih 100,000 askar berdekatan negara itu, sekali gus meningkatkan kebimbangan tercetusnya perang.


COVID-19: Kes sembuh catat angka tertinggi 1,029, kes baharu 1,168

PUTRAJAYA, 21 Rabiulawal 1442H, Sabtu – Jumlah kes sembuh wabak COVID-19 dalam tempoh 24 jam di negara ini mencatat angka tertinggi setakat ini iaitu 1,029 individu, menjadikan kumulatif kes pulih sepenuhnya adalah 27,409 kes.

Kes baharu COVID-19 pula kekal empat angka, namun menurun sedikit dengan 1,168 kes sekali gus menyaksikan jumlah kes aktif dengan kebolehjangkitan kini 11,666 kes.

Ketua Pengarah Kesihatan Tan Sri Dr Noor Hisham Abdullah berkata, kesemua kes baharu hari ini adalah penularan dalam negara dan tiada kes import dilaporkan.

“Sabah terus mencatatkan kes baharu tertinggi dengan 616 kes, Selangor mencatat 247 kes, Wilayah Persekutuan Labuan (104), Negeri Sembilan (68), Perak (37) dan Wilayah Persekutuan Kuala Lumpur (28).

“Sarawak dengan 25 kes, Pulau Pinang (18), Kedah (15), Johor (lima), Terengganu (tiga) dan Melaka dengan dua kes,” katanya pada sidang media perkembangan COVID-19 di Kementerian Kesihatan (KKM), di sini.

Dr Noor Hisham berkata terdapat tiga lagi kematian baharu akibat wabak itu menjadikan jumlah keseluruhan maut, 282 kes.

Beliau berkata semua kes maut itu melibatkan warga negara yang meninggal dunia di Hospital Queen Elizabeth, Sabah.

“Kematian ke-280 adalah wanita, 51 tahun dengan latar belakang penyakit darah tinggi, obesiti dan dislipidemia, kematian ke-281 juga wanita berusia 62 tahun dengan penyakit kencing manis, darah tinggi dan dislipidemia, manakala kematian ke-282, lelaki berumur 55 tahun dengan penyakit kencing manis, darah tinggi, dan strok,” katanya.

Katanya, sehingga kini, terdapat 87 kes positif sedang dirawat di Unit Rawatan Rapi (ICU) dengan 32 daripadanya memerlukan bantuan pernafasan. – Bernama


UMNO desak sidang Parlimen dalam tempoh 14 hari

BANGI, 10 Zulkaedah 1442H, Isnin – UMNO mengambil pendirian tegas mendesak kerajaan mengadakan sidang Parlimen dalam tempoh 14 hari bermula hari ini.

Presidennya, Datuk Seri Ahmad Zahid Hamidi berkata, perkara itu bagi menghormati titah Yang di-Pertuan Agong dan Raja-Raja Pemerintah supaya Parlimen segera bersidang.

Beliau berkata, kegagalan kerajaan melaksanakan titah itu dianggap satu bentuk penderhakaan dan tidak menghormati insittusi Raja-Raja Pemerintah.

Pihaknya juga berpendirian bahawa sidang Parlimen adalah mustahak diadakan untuk segera membawa pelbagai tuntutan dan harapan rakyat, yang sedang dalam kesempitan dalam mendepani pandemik COVID-19.

Tambahnya, ia juga bagi memastikan wujud akauntabiliti dalam urusan pentadbiran kerajaan.

“Justeru, tidak perlulah berdolak-dalih lagi istilah ‘secepat mungkin’ dan ‘segera’ yang digunakan di dalam kedua-dua kenyataan media perihal sidang Parlimen.

“… yang hakikatnya menzahirkan kesepakatan Seri Paduka Baginda Yang di-Pertuan Agong dan DYMM (Duli Yang Maha Mulia) Raja-Raja Pemerintah,” katanya dalam satu kenyataan hari ini.

Ahmad Zahid berkata, satu Mesyuarat Khas Majlis Kerja Tertinggi UMNO akan diadakan bagi memuktamadkan tindakan selanjutnya.

“Ia sebagai sebuah parti yang diasaskan atas tujuan memelihara dan membela Institusi Raja-Raja Melayu sebagaimana termaktub dalam Fasal 3 Perlembagaan UMNO,” katanya.


Kenapa Dr Mahathir tak boleh duduk diam?

JOHOR BAHRU, 19 Safar 1445H, Selasa – Menteri Pelancongan, Seni dan Budaya, Datuk Seri Tiong King Sing meminta bekas Perdana Menteri, Tun Dr Mahathir Mohamad berhenti mengelirukan orang ramai terutamanya melibatkan isu kaum, agama dan institusi diraja (3R).

Beliau berkata, mana-mana pemimpin di negara ini seharusnya mencontohi sikap Perdana Menteri kelima, Tun Abdullah Ahmad Badawi yang berdiam diri dan terus mendoakan kesejahteraan untuk negara ini.

“Saya minta Dr Mahathir belajar dengan Abdullah, apabila berundur diri, beliau terus diam. Sampai hari ini beliau diam dan tidak bising.

“Sebaliknya mendoakan untuk negara kita. Kenapa Dr Mahathir tidak boleh duduk diam?,” katanya berucap pada program Jamuan Perpaduan Bersama Masyarakat Cina di Taman Bukit Indah di sini malam tadi.

Turut hadir Menteri Pertanian dan Keterjaminan Makanan yang juga Presiden Amanah Datuk Seri Mohamad Sabu dan calon Pakatan Harapan (PH) Parlimen Pulai Suhaizan Kaiat.

Sementara itu, Tiong yang juga ahli Parlimen Bintulu berkata, Pengerusi Perikatan Nasional (PN) Tan Sri Muhyiddin Yassin tidak perlu menggunakan sentimen menghukum yang boleh menimbulkan salah faham kerana Malaysia terdiri daripada pelbagai kaum dan agama.

“Sekarang kita nampak dan dengar macam-macam cerita daripada PAS. PAS buat ibarat (hanya ada) satu bangsa, satu agama sahaja di Malaysia.

“Mungkin Muhyiddin terlupa Malaysia ada berbilang kaum dan agama, kenalah saling hormat-menghormati. Janganlah jadi batu api hanya kerana mahukan undi rakyat,” katanya.

Pada masa yang sama, Tiong turut berharap masyarakat memberi peluang dan masa kepada Perdana Menteri Datuk Seri Anwar Ibrahim untuk memulihkan ekonomi negara.

Sabtu lepas, Muhyiddin semasa Ceramah Perdana di Dataran Utama Kempas di Johor Bahru, didakwa mengeluarkan kenyataan bahawa haram hukumnya bagi mereka yang mengundi Suhaizan pada PRK Parlimen Pulai. – Bernama


Pembangkang mahu peruntukan? Runding atau teruskan politiking berlebihan

Oleh Ainul Illia Meor Suzurudin

BANGI, 5 Rabiulawal 1445H, Khamis – Peruntukan untuk Ahli Parlimen pembangkang tidak terkandung di dalam Perlembagaan Persekutuan.

Meskipun tiada dinyatakan secara khusus pembangkang mesti diberi sejumlah peruntukan, tetapi pemberiannya boleh dilakukan mengikut budi bicara kerajaan.

Penganalisis politik, Dr Mazlan Ali berkata,  setiap kawasan yang diwakili oleh Ahli Parlimen sudah terdapat bajet untuk bahagian masing-masing.

“Kerajaan Persekutuan sudah memberikan peruntukan kepada setiap kawasan tetapi bukan melalui Ahli Parlimen. Peruntukan untuk pembangunan diberikan secara terus kepada kawasan tersebut.

“Dan perkara ini sejak merdeka lagi, tiada pembangkang diberi termasuk zaman Tun Dr Mahathir Mohamad semasa 22 tahun beliau memerintah dan lain-lain Perdana Menteri.

“Cuma yang berlaku pada zaman Datuk Seri Ismail Sabri kerana ada Memorandum Persefahaman (MoU) Transformasi dan Kestabilan Politik antara kerajaan dan pembangkang yang ketika itu dipimpin Datuk Seri Anwar Ibrahim,” katanya ketika dihubungi Ismaweb.net, hari ini.

Sikap positif Ismail Sabri dalam isu peruntukan wajar dijadikan contoh

Mengulas lanjut, Dr Mazlan berkata, melalui MoU itu, kerajaan memberi pakej atau satu bentuk bantuan kepada Ahli-Ahli Parlimen pembangkang sebagai balasan kerana menyokong kerajaan.

Pensyarah Pusat Perdana, Fakulti Teknologi dan Informatik Razak, Universiti Teknologi Malaysia (UTM) itu berkata, keadaan tersebut merupakan satu perkara yang berlaku dalam amalan demokrasi di mana-mana negara Komanwel.

“Jika (pembangkang) ada MoU dengan kerajaan, misalnya bantu kerajaan dari segi sokongan di Parlimen untuk kelulusan bajet dan sebagainya, ia boleh dibalas dengan sejumlah peruntukan,” katanya.

Beliau berkata, itulah yang dilakukan Ismail Sabri semasa pentadbirannya dan kerana sikap positif Perdana Menteri kesembilan itu, MoU tersebut berjaya dilaksanakan.

“Ismail Sabri pada masa itu perlukan sebuah kerajaan yang stabil. Maka dengan adanya sokongan Pakatan Harapan (PH) dengan 92 Anggota Parlimen, kerajaan Ismail Sabri menjadi kukuh sehingga undang-undang Anti Lompat Parti dan beberapa undang-undang lain yang memerlukan sokongan dua pertiga pun dapat dijayakan dengan baik sekali.

“Manakala ketika zaman Tan Sri Muhyiddin menjadi Perdana Menteri, pernah dicadangkan, tetapi dia tidak buat. Hanya pada masa dia nak jatuh, dan UMNO dah tarik sokongan masa itu baru dia offer kepada pembangkang.

“Jadi Anwar Ibrahim tak sokong, Anwar Ibrahim sokong Ismail Sabri melalui MoU. Jadi terlambat oleh Muhyiddin untuk melakukan perkara itu,” katanya.

Politiking berlebihan atau runding demi peruntukan?

Justeru, persefahaman baik yang pernah berlaku sebelum ini antara dua pihak boleh diteruskan oleh pembangkang semasa dengan menerima pelawaan kerajaan untuk melakukan rundingan.

“Jadi bila mahu bajet daripada budi bicara Kerajaan Persekutuan mesti ada satu bentuk perundingan yang betul lah. Ada perbincangan.

“Tapi saya lihat kerajaan dengan pembangkang sekarang ini macam tiada hubungan baik. Kerana politiking yang berlebihan. Merugikan rakyatlah.

“Jadi bila kata bentuk perundingan itu perlu, pembangkang kena baik dengan kerajaanlah. Dia kena mesra kerajaan, mesra bukan bermaksud tidak melakukan semak dan imbang, itu perlu berlaku macam biasa.

“Tetapi kerajaan dan pembangkang kena bekerjasama barulah Kerajaan Persekutuan boleh bagi bantuan,” katanya.

Keadaan itu sama juga seperti hubungan kerajaan negeri dengan Kerajaan Persekutuan, jelas beliau.

Hubungan yang baik antara kedua pihak bukan sahaja membantu memudahkan peruntukan disalurkan, bahkan rakyat sesebuah negeri dapat menikmati kesejahteraan hasil kematangan pemerintah.

“Kalau negeri itu tak baik dengan Persekutuan macam mana nak minta bantuan. Yang geran wajib itu memang Kerajaan Persekutuan wajib bagi. Tapi ada perkara tertentu yang negeri pun perlu bantuan lain misalnya kecairan untuk bayar gaji kakitangan awam.

“Pernah berlaku negeri Perlis dan negeri Kelantan tak cukup kecairan kerajaan negeri. Pinjam dengan Kerajaan Persekutuan. Kerajaan Persekutuan nak bagi boleh tak bagi pun tak apa. Kecuali geran wajib.

“Macam kawasan Parlimen pun sama. Maksudnya ada yang wajib bagi, tapi untuk Ahli Parlimen itu tak semestinya kerajaan bagi. Dia lebih kepada budi bicara. Itu lah isu dia,” katanya.


Mangsa banjir Sarawak meningkat 3 kali ganda

KUALA LUMPUR, 2 Jamadilakhir 1442H, Jumaat – Keadaan cuaca yang agak baik di Semenanjung membolehkan kawasan dilanda banjir terus beransur pulih dengan daerah Raub di Pahang pulih sepenuhnya pagi ini, namun situasi berbeza di Sarawak yang menyaksikan jumlah mangsa banjir meningkat tiga kali ganda berbanding semalam.

Banjir yang memasuki hari ketiga di enam daerah di Sarawak hari ini menyaksikan jumlah penduduk yang terpaksa dipindahkan meningkat kepada 4,222 orang yang ditempatkan di 49 pusat pemindahan sementara (PPS).

Berdasarkan laporan Jawatankuasa Pengurusan Bencana Negeri (JPBN) Sarawak, sehingga pukul 8 pagi tadi, 2,159 mangsa berada di 19 PPS di daerah Kuching, 1,014 di 10 PPS di Serian, 706 mangsa masih berteduh di 11 PPS di Bau, 211 orang di lima PPS di Kota Samarahan, 103 orang di dua PPS Simunjan dan 29 orang di dua PPS Miri.

Sementara itu di PAHANG, Ketua Polis Daerah Raub Supt Kama Azural Mohamed berkata PPS yang ditutup semalam adalah Sekolah Kebangsaan Kundang Patah, Cheroh; Balai Raya Kampung Jeruas, Dong dan Masjid Bukit Pompong yang sebelum ini menempatkan 69 mangsa termasuk 23 pelajar sebuah pusat tahfiz.

Sementara itu, portal Info Bencana Jabatan Kebajikan Masyarakat (JKM) melaporkan jumlah mangsa banjir di Pahang pagi ini adalah seramai 7,992 orang dengan 102 PPS masih beroperasi di tujuh daerah.

Daerah Pekan mencatatkan jumlah mangsa paling ramai iaitu 3,317 orang diikuti Maran (1,903 orang), Kuantan (878 orang), Temerloh (792 orang), Bera (715 orang), Lipis (353 orang) dan Jerantut (34 orang).

Di JOHOR, cuaca yang baik membolehkan keadaan banjir di negeri ini semakin pulih dengan jumlah mangsa terjejas berkurangan kepada 784 orang melibatkan 245 keluarga setakat pukul 8 pagi ini, berbanding 892 orang melibatkan 276 keluarga, petang semalam.

Pengerusi Jawatankuasa Kesihatan dan Alam Sekitar negeri R.Vidyananthan berkata kesemua mangsa berada di 10 PPS di lima daerah.

Kota Tinggi, katanya, masih mencatatkan jumlah mangsa terjejas tertinggi dengan 525 orang daripada 140 keluarga di lima PPS, diikuti Johor Bahru (116 orang, 71 keluarga di dua PPS), Kluang (50 orang, 11 keluarga di satu PPS), Segamat (76 orang, 20 keluarga di satu PPS) serta Batu Pahat (17 orang, tiga keluarga di satu PPS).

Di SABAH, jumlah mangsa banjir setakat pukul 8 pagi ini meningkat sedikit kepada 761 orang daripada 198 keluarga berbanding 712 orang daripada 173 keluarga, petang semalam.

Sekretariat Jawatankuasa Pengurusan Bencana Negeri Sabah menerusi kenyataan berkata semua mangsa banjir itu ditempatkan di 11 pusat pemindahan sementara di lima daerah negeri ini iaitu Kota Marudu, Pitas, Beaufort, Lahad Datu dan Paitan. – Bernama


Tarikh peperiksaan STPM dipinda ke tarikh baharu

PUTRAJAYA, 10 Syawal 1443H, Rabu – Tarikh peperiksaan Semester Tiga dan ulangan Semester Dua Sijil Tinggi Pelajaran Malaysia (STPM) 2021 masing-masing dipinda kepada tarikh baharu.

Majlis Peperiksaan Malaysia (MPM) memaklumkan tarikh asal Semester Tiga STPM iaitu 18, 19, 24, 25, 26 Mei dipinda kepada 25, 26 Mei dan 13, 14, 15 Jun 2022.

Manakala bagi peperiksaan ulangan Semester Dua STPM, yang bertarikh asal pada 13, 14, 15, 16 Jun dipinda kepada 16, 20, 21, 22 Jun 2022.

Menurut MPM, kalendar Peperiksaan STPM Kohort 2021, Jadual Waktu Peperiksaan Semester Tiga STPM 2021 dan Jadual Waktu Peperiksaan ulangan Semester Dua

STPM 2021 telah dikemas kini pada 9 Mei dan boleh dimuat turun melalui portal MPM di www.mpm.edu.my.


Skim sewa untuk dimiliki PR1MA dijangka dilancarkan Jun ini

KUALA LUMPUR, 29 Rejab 1442H, Sabtu – Skim sewa untuk dimiliki (RTO) yang diumumkan dalam Belanjawan 2021 melibatkan unit perumahan PR1MA di seluruh negara dijangka dilancarkan Jun ini, kata Menteri Perumahan dan Kerajaan Tempatan Datuk Zuraida Kamaruddin.

Beliau berkata kementerian kini sedang berbincang dengan institusi perbankan untuk memperhalusi kaedah serta mekanisme skim itu.

“Sekarang (RTO) belum dilaksanakan lagi sebab kami tengah tunggu (hasil perbincangan) mekanisme itu. Untuk rumah PR1MA baharu yang sudah lulus, kalau sudah siap sahaja skim itu nanti kita boleh tawarkan, jadi saya sasarkan mungkin boleh dilaksanakan menjelang Jun nanti,” katanya selepas siri jelajah Program Malaysia Prihatin Bersama Menteri Perumahan dan Kerajaan Tempatan, di sini hari ini.

November lepas, Menteri Kewangan Tengku Datuk Seri Zafrul Tengku Abdul Aziz dalam pembentangan Belanjawan 2021 mengumumkan kerjasama dengan institusi kewangan terpilih untuk menyediakan unit perumahan RTO hingga 2022, melibatkan 5,000 unit perumahan PR1MA di seluruh negara bernilai lebih RM1 bilion dan dikhaskan kepada pembeli rumah pertama.

Program Malaysia Prihatin bersempena siri jelajah hari ini adalah sebahagian inisiatif kerajaan untuk meningkatkan kesedaran dan pengetahuan rakyat tentang pengurusan pandemik COVID-19.

Bagi siri yang pertama, kementerian itu melalui Jabatan Landskap Negara mengambil langkah proaktif melancarkan ‘Norma Baharu Berekreasi’ dalam usaha menekankan kepentingan norma baharu ketika berekreasi kepada masyarakat.

Selain itu, kementerian turut melaksanakan beberapa siri program di tiga lokasi di kawasan Parlimen Ampang bagi mendekati dan menyampaikan mesej kepada komuniti bandar. Siri jelajah itu akan dilaksanakan secara berperingkat di seluruh Selangor. – Bernama


Kes adik Bella: Pemilik Rumah Bonda ditahan polis

BANGI, 6 Zulhijjah 1442H, Jumaat – Pemilik Rumah Bonda – yang dikaitkan dengan penderaan melibatkan seorang remaja orang kelainan upaya (OKU) – ditahan pihak polis, semalam.

Wanita berusia 29 tahun itu ditahan selepas diminta hadir ke Ibu Pejabat Polis Kontinjen (IPK) Kuala Lumpur bagi memberi keterangan susulan beberapa laporan polis yang dibuat terhadapnya.

Ketua Penolong Pengarah Bahagian Siasatan Jenayah Seksual, Wanita dan Kanak-Kanak (D11), Jabatan Siasatan Jenayah Bukit Aman, Asisten Komisioner Siti Kamsiah Hassan berkata, wanita itu ditahan kira-kira jam 10.30 pagi semalam.

“Kertas siasatan baharu telah dibuka dan siasatan dibuat mengikut Seksyen 323 Kanun Keseksaan iaitu dengan sengaja mendatangkan kecederaan dan Seksyen 506, Kanun Keseksaan iaitu melakukan ugutan jenayah,” katanya seperti dilapor Harian Metro, hari ini.

Mengulas lanjut, beliau berkata, polis mengemukakan permohonan reman ke atas wanita itu pagi ini di Mahkamah Majistret Kuala Lumpur.

“Masyarakat perlu memahami, kita perlu ambil kira banyak aspek perundangan ketika jalankan siasatan, termasuk hak undang-undang serta keselamatan semua pihak yang terlibat termasuk situasi semasa.

“Sehubungan itu, kita minta masyarakat untuk terus beri keyakinan kepada pasukan penyiasat PDRM untuk melaksanakan tugas mereka,” katanya.

Sebelum ini, media melaporkan remaja Sindrom Down berusia 13 tahun dikenali dengan nama Bella dipercayai didera di sebuah pusat kebajikan milik pertubuhan bukan kerajaan (NGO) di ibu kota.

Difahamkan, penderitaan mangsa terbongkar apabila beberapa penghuni pusat jagaan kendalian NGO itu positif COVID-19 menyebabkan pasukan Kementerian Kesihatan (KKM) datang ke premis berkenaan, sebelum mangsa ditemui.


Malaysia terus guna vaksin COVID-19 AstraZeneca: Dr Adham Baba

PUTRAJAYA,  24 Syaaban 1442H, Selasa  – Malaysia akan meneruskan penggunaan vaksin COVID-19 jenis AstraZeneca dalam Program Imunisasi COVID-19 Kebangsaan, kata Menteri Kesihatan Datuk Seri Dr Adham Baba.

Bercakap kepada pemberita selepas menyaksikan majlis tandatangan Nota Kerjasama antara Kementerian Kesihatan (KKM) dengan Kementerian Pengangkutan di sini hari ini, Dr Adham berkata, perkara itu diputuskan dalam mesyuarat Jawatankuasa Khas Jaminan Akses Bekalan Vaksin COVID-19 (JKJAV) hari ini.

“Penggunaan vaksin AstraZeneca akan diteruskan kerana data klinikal yang didapati masih menjurus kepada kebaikan berbanding kemudaratan,” katanya serta menambah bahawa KKM mengambil maklum elemen kesan ‘adverse’ dan kes melibatkan thrombocytopenia yang dilaporkan.

Menurut laporan media, tujuh daripada 30 penerima vaksin jenis AstraZeneca di United Kingdom meninggal dunia.

Pengawal selia kesihatan Britain dilaporkan sedang menimbangkan saranan untuk menyekat penggunaan vaksin jenis AstraZeneca dalam kalangan orang yang lebih muda berikutan kebimbangan tentang kes darah beku yang jarang berlaku.

Pada 2 April lepas, KKM telah memberi kelulusan pendaftaran bersyarat kepada vaksin AstraZeneca jenis cecair suntikan yang dibekalkan melalui kemudahan COVAX oleh pengilang SK Bioscience Co Limited, Korea Selatan.

Dr Adham berkata, Malaysia juga akan membuat pemerolehan 10 peratus vaksin jenis AstraZeneca dari Thailand secara pembelian terus. -Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Khaled Nordin ‘kasihankan’ Muhyiddin

KUALA LUMPUR, 10 Rejab 1443H, Sabtu -Naib Presiden UMNO, Datuk Seri Khaled Nordin menyatakan beliau berasa ‘kasihan’ terhadap bekas Perdana Menteri, Tan Sri Muhyiddin Yassin kerana terus dibelenggu dengan kluster mahkamah.

Beliau berkata demikian selepas Muhyiddin mengeluarkan kenyataan semalam bahawa satu-satunya cara untuk menghalang kluster mahkamah daripada kembali berkuasa adalah dengan menewaskan Barisan Nasional (BN) pada Pilihan Raya Negeri (PRN) Johor.

Khaled berkata, Muhyiddin terus terbelenggu dengan istilah ciptaan beliau iaitu ‘kluster mahkamah’ sedangkan seluruh negara sudah jauh bergerak, mencari kestabilan, memulih ekonomi dan mencipta masa depan.

“Saya kasihan benar dengan Presiden Parti Pribumi Bersatu Malaysia (Bersatu) ini. Benar-benar beliau ketandusan kecerdasan.

“Siang dan malam, tidur tak lena, mandi tak basah kerana dibayangi dengan ‘kluster mahkamah’.

“Rupanya penglibatan Bersatu dalam PRN Johor hanya untuk menentang ‘kluster mahkamah’. Tiada rencana konkrit, lakaran masa depan dan cita-cita yang segar.

“Yang lagi pelik adalah, tiada seorang pun yang beliau gelar ‘kluster mahkamah’ itu bertanding di Johor atau ada kena mengena dengan pentadbiran kerajaan Johor,” katanya dalam satu hantaran di Facebook, hari ini.

Khaled berkata, Muhyiddin tidak sepatutnya mengheret rakyat Johor ke kancah ketidaksukaan beliau terhadap tokoh tertentu.

Katanya, perkara utama kepada rakyat Johor adalah mencari kerajaan yang stabil dan boleh memulihkan semula ekonomi.

“Bekas Perdana Menteri kelapan sedang berhadapan dengan krisis paling besar dalam perjalanan politik beliau.

“Setelah kehilangan sokongan sebagai Perdana Menteri, tewas di Melaka, gagal bertapak di Sarawak, kecundang dalam usaha memikat kerjasama dengan UMNO, beliau kini hanya ada Pas sebagai sandaran.

“Ini kerana dari sehari ke sehari, semakin ramai pimpinan dan ahli Bersatu keluar meninggalkan parti. Karma talkin beliau terhadap UMNO kembali menghantui Bersatu. Semuanya ciptaan beliau sendiri, bukan orang lain,” katanya.


Tiket penerbangan mahal: Jangan ambil kesempatan musim perayaan

BERA, 15 Ramadan 1443H, Ahad – Perdana Menteri Datuk Seri Ismail Sabri Yaakob hari ini mengingatkan pengendali syarikat penerbangan agar tidak mengambil keuntungan secara berlebihan dengan menaikkan harga tiket ke Sabah dan Sarawak terlalu tinggi pada musim perayaan ini.

Menurutnya berdasarkan laporan media, harga tiket berkenaan dikatakan naik sehingga 500 peratus pada musim perayaan, dan beliau menyifatkan ia sebagai ‘agak melampau’ kerana rakyat tidak mempunyai alternatif untuk ke negeri-negeri berkenaan selain dengan menaiki kapal terbang.

Sehubungan itu perdana menteri berkata beliau telah meminta Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi untuk meneliti jika berlaku perlanggaran di bawah Akta Kawalan Harga dan Antipencatutan (AKHAP) 2011 berhubung kenaikan harga itu.

“KPDNHEP perlu tegas terhadap mana-mana pihak, tidak kira syarikat besar atau kecil yang mengambil untung berlebihan di bawah AKHAP… tindakan segera perlu diambil untuk menjaga kepentingan rakyat. Kita tidak akan membiarkan peniaga mengambil kesempatan pada waktu (sambutan) Hari Raya atau puasa untuk memberi tekanan kepada rakyat,” katanya.

Beliau berkata demikian semasa berucap merasmikan pasar raya MG CoopMart milik Koperasi Pekebun Kecil Daerah Bera Berhad (Kopbera) dan Jualan Harga Murah Semarak Ramadan Keluarga Malaysia Parlimen Bera di sini hari ini. – Bernama


Puad sindir Tun M, dia boleh buat sesuka hati, orang lain tidak boleh

BANGI, 7 Rabiulawal 1444H, Selasa – Tun Dr Mahathir Mohamad sebenarnya takut berdepan kuasa rakyat sekiranya Pilihan Raya Umum Ke-15 (PRU15) diadakan tahun ini.

Datuk Dr Mohd Puad Zarkashi mendakwa, Pengerusi Penaja Gerakan Tanah Air (GTA) itu sengaja menggunakan alasan banjir untuk menolak pilihan raya tahun ini seperti yang didesak UMNO.

Sambil membidas, Ahli Majlis Kerja Tertinggi (MKT) UMNO menyorot kembali sejarah bekas Perdana Menteri itu mengadakan PRU ketika musim haji.

“Tun M tolak PRU tahun ini. Dia juga guna alasan banjir. Maka ramailah yang tidak boleh keluar mengundi.

“Ramai hilang rumah. Ramai akan cedera dan mati. Tun M lupa, dua kali dia buat PRU di musim haji,” katanya dalam kenyataan di Facebook, hari ini.

Menurutnya, PRU tahun 1986 telah diadakan pada 3 Ogos iaitu 13 hari sebelum Hari Raya Aidiladha, sementara tahun 1995 sekali lagi pilihan raya dibuat ketika dua minggu sebelum perayaan itu.

“Adakah ketika itu dia memikirkan ramai yang tidak boleh mengundi.

“Itulah Tun M. Dia boleh buat sesuka hati dia. Orang lain tidak boleh. Sebenarnya Tun M juga takut. BN, jalan terus,” katanya.

Meskipun terus berdepan kritikan pelbagai pihak, UMNO dilihat kekal bertegas dengan pendirian mendesak pembubaran Parlimen disegerakan dan PRU15 diadakan tahun ini.

Bermula dengan kenyataan sanggup meredah banjir, ramai pemimpin UMNO bersilih ganti mengeluarkan mempertahankan desakan itu walaupun Jabatan Meteorologi Malaysia sudah mengeluarkan amaran risiko cuaca buruk dan banjir penghujung tahun.

Datuk Seri Ismail Sabri berkata, Perdana Menteri mempunyai kuasa untuk mencadangkan pembubaran Parlimen bagi memberi laluan kepada PRU.

Tegasnya, parti politik lain tidak berhak untuk bersuara dalam perkara itu.


Pusat pemindahan banjir patuh syariah bakal diwujudkan

REMBAU, 5 Rabiulakhir 1442H, Sabtu – Pusat pemindahan banjir patuh syariah khusus bagi kebajikan umat Islam seperti ibu menyusu, ibu bersalin dan pesakit terlantar yang terjejas akibat bencana itu akan diwujudkan oleh Jabatan Kebajikan Masyarakat (JKM) tidak lama lagi.

Menjelaskan pelaksanaan itu, Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff berkata, ia membabitkan penyediaan ruang solat yang khusus, pengasingan tempat tidur lelaki dan perempuan serta pengisian rohani dengan kerjasama beberapa agensi kerajaan.

“Ini memang permintaan saya secara khusus dan kita telah berbincang dengan pihak kementerian dan juga Agensi Pengurusan Bencana Negara (NADMA) di Jabatan Perdana Menteri supaya konsep patuh syariah ini dilaksanakan di pusat pemindahan banjir dengan kerjasama pertubuhan bukan kerajaan (NGO), syarikat korporat dan juga sukarelawan bagi pengurusan yang lebih sistematik.

“Langkah ini diambil kerana bila kita turun padang, ada mangsa banjir yang tidak selesa untuk tukar baju dan kadang-kadang bila nak tidur ada yang memerhati.

“Jadi kita sediakan dinding penghadang atau terpulang mengikut suasana pusat pemindahan serta pihak pengurusan untuk menyediakan kemudahan patuh syariah,” katanya dalam Program Kembara Prihatin Negara Peringkat JKM Negeri Sembilan di Pusat Aktiviti Warga Emas (PAWE) Daerah Rembau, hari ini.

Beliau berkata, buat masa ini, JKM telah menyediakan penghadang mudah alih dan keperluan ini dijangka mencukupi untuk digunakan di kesemua 5,422 pusat pemindahan banjir yang terdapat di seluruh negara.

Selain itu, bercakap mengenai penyediaan makanan, Siti Zailah seperti dilapor Utusan berkata, prosedur operasi standard (SOP) dengan norma baharu seperti yang ditetapkan Majlis Keselamatan Negara (MKN) dalam usaha memutuskan penularan COVID-19 tetap diamalkan.

Katanya, penyediaan makanan buat mangsa banjir yang sebelum ini dibuat secara ‘kawah’ iaitu dimasak beramai-ramai kini disesuaikan dengan keadaan semasa apabila makanan diberikan dalam bentuk bungkusan di setiap pusat pemindahan banjir yang dibuka.

“Selain bersiap sedia daripada segi bekalan stok makanan dan pusat pengurusan banjir, JKM juga bersiap sedia daripada segi sumber manusia iaitu menggembleng 18,710 tenaga kerja termasuk pegawai JKM, kaunselor, dan sukarelawan JKM yang bersedia bertugas membantu mangsa banjir di pusat pemindahan,” katanya.